title: Jethro Tull

text: Jäsenistö Ian Andersonin ympärillä vaihtui lukemattomia kertoja vuosikymmenten aikana. Ensimmäisen kokoonpanon muodostivat hänen lisäkseen kitaristi Mick Abrahams, basisti Glenn Cornick sekä rumpali Clive Bunker. Yhtyeen viimeisessä kokoonpanossa musisoivat Andersonin ohella kitaristi Martin Barre (toinen pysyvä jäsen albumilta "Stand Up" alkaen), basisti David Goodier, kosketinsoittaja John O'Hara ja rumpalit Doane Perry ja James Duncan.


title: Jethro Tull

text: Yhtye on kertaalleen voittanut raskaan musiikin Grammy-palkinnon "Crest of a Knave" -albumillaan. Jethro Tullin albumeja on myyty maailmanlaajuisesti kaikkiaan n. 60 miljoonaa kappaletta.


title: Jethro Tull

text: Jethro Tull on konsertoinut Suomessa (ainakin) 19.1.1970, 11.7.1993, 5.5.1994, 27.4.2000, 30.9.2001, 28.11.2006, 6.9.2007, 8.9.2007 ja 17.3.2009. Jethro Tull esiintyi Suomessa viimeisen kerran 22.7.2011 Äänekosken KeiteleJazzeilla.. Tämän jälkeen Ian Anderson on esiintynyt Suomessa sooloyhtyeensä kanssa Kulttuuritalolla 9.3.2016 ja Pori Jazzeilla 15.7.2017. Seuraavan Suomen konserttinsa Jethro Tull soitti 5.3.2018 Finlandia-talossa.


title: Jethro Tull

text: Jethro Tullin myöhemmän johtohahmon Ian Andersonin ensimmäinen yhtyekokoonpano perustettiin vuonna 1963 Blackpoolissa nimellä The Blades. Vuodesta 1966 lähtien yhtye tunnettiin John Evan Bandina (myöhemmin nimellä John Evan's Smash), joka sai nimensä myöhemmin myös Jethro Tull -kokoonpanossa esiintyneeltä pianisti-rumpali John Evansilta. Yhtyeessä soitti monia muitakin tulevia Jethro Tullin jäseniä kuten Barriemore Barlow ja Jeffrey Hammond.


title: Jethro Tull

text: Kun yhtye muutti paremman toimeentulon perässä Lontooseen, jäi suurin osa miehistöstä Blackpooliin jättäen Ian Andersonin ja basisti Glenn Cornickin yhdistämään voimansa McGregor's Engine -yhtyeen kitaristi Mick Abrahamsin ja rumpali Clive Bunkerin kanssa. Aluksi yhtyeen nimet muodostuivat yleensä keikka-agenttien uusista aivoituksista, muiden joukossa eräs idea oli ottaa nimeksi Jethro Tull englantilaisen 1700-luvulla eläneen maataloustieteilijän mukaan. Eräs syy tämän nimen vakiintumiseen oli luultavimmin se, että erään klubin johtomies piti ensimmäistä kertaa yhtyeen esityksestä siinä määrin, että kutsui yhtyeen esiintymään uudelleen samalle klubille.


title: Jethro Tull

text: Kaupallisesti epäonnistuneen singlen (Mick Abrahamsin kirjoittama pop-kappale "Sunshine Day", jossa yhtyeen nimi on väärinkirjoitettu muotoon "Jethro Toe", mikä tekee siitä keräilyharvinaisuuden) jälkeen Tull levytti bluesvetoisen "This Was" -albumin (1968). Muista myöhemmistä Jethro Tull -albumeista poiketen Anderson jakoi sävellys- ja sanoitustyön Mick Abrahamsin kanssa. Omien sävellysten lisäksi levylle päätyivät myös Ronald Kirkin "Serenade To A Cuckoo" ja traditionaalinen "Cat's Squirrel", joista viimeksimainitun oli aiemmin versioinut myös Cream debyyttialbumillaan "Fresh Cream". "This Was" keräsi kehuja kriitikoilta, ja vain puoli vuotta ennen levytyksiä huilunsoiton aloittanut Anderson keräsi puhallinsoitintyöskentelyllään kiitosta. "This Was"in tuotantokustannukset olivat harvinaisen alhaiset: levyn tuottaminen maksoi vain noin 1200 puntaa.


title: Jethro Tull

text: "This Was"in jälkeen Abrahams lähti yhtyeestä, perustaen oman Blodwyn Pig -kokoonpanonsa. Abrahamsin lähtöön lienee monia syitä, mutta eräs painavimmista oli Abrahamsin selvä halu soittaa bluesmusiikkia, kun taas Anderson tahtoi tuoda uusia musiikkilajeja esille sävellyksissään. Abrahams ja Glenn Cornick eivät tulleet myöskään hyvin keskenään toimeen, eikä Abrahams tahtonut matkustaa ympäri ulkomaita tai soittaa kolmea iltaa enempää viikossa kun taas muut yhtyeen jäsenet tahtoivat soittaa yhä enemmän ja saada lisää kansainvälistä mainetta. Alkuperäisen kokoonpanon viimeiseksi työksi jäi single "Love Story" / "Christmas Song" joista varsinkin jälkimmäisenä mainittu on noussut Tull-klassikoksi vuosien aikana.


title: Jethro Tull

text: Yhtyeen kokoonpanoon kiinnitettiin hetkellisesti myöhemmin Black Sabbathista tunnettu kitaristi Tony Iommi. Hän ei kuitenkaan pitänyt Jethro Tullia itselleen sopivana yhtyeenä ja jätti kokoonpanon muutaman viikon jälkeen. Iommin ainoaksi taltioiduksi esitykseksi yhtyeen kanssa jäi The Rolling Stonesin "Rock And Roll Circus" -konsertti. Iommi korvattiin aiemmin muun muassa Penny Peeps -yhtyeessä soittaneella Martin Barrella. Myöhemmissä haastatteluissa Ian Anderson on kertonut, että Barre oli ollut niin hermostunut koe-esityksiin tullessaan, että oli unohtanut kitaransa vahvistinjohdon kotiinsa. Silti Jethro Tull valitsi Barren kokoonpanoonsa, ja hän onkin pitkäaikaisin yhtyeen jäsen Ian Andersonin jälkeen. Myöhemmin Anderson on todennut, ettei Jethro Tullia voisi olla olemassa ilman Martin Barrea.


title: Jethro Tull

text:
Uusi kokoonpano julkaisi elokuussa 1969 uuden "Stand Up" -albumin, joka oli yhtyeen ensimmäinen merkittävä askel kohti progressiivista rockmusiikkia. Albumi oli kokonaan Ian Andersonin sanoittama, lukuun ottamatta J.S. Bachilta lainattua "Bourréeta". "Stand Up" sisältää huomattavan määrän rockmusiikkiin yhdistettyjä folk- ja maailmanmusiikkivaikutteita. Albumi nousi Ison-Britannian albumilistan kärkeen ja samana vuonna julkaistu, Ian Andersonin ja yhtyeen managerin ja Chrysalis-levy-yhtiön pomon Terry Ellisin säveltämä, erikoisesta 5/4-tahtilajistaan tunnettu "Living in the Past"-single nousi singlelistan kolmanneksi. Myös samoihin aikoihin julkaistu "Sweet Dream" pääsi top-10:een. Yhtye teki pitkiä kiertueita Pohjois-Amerikassa, missä sen albumit oli otettu hyvin vastaan, toimien mm. Led Zeppelinin lämmittelijänä.
Vuonna 1970 yhtyeen kosketinsoittajaksi liittyi Ian Andersonin vanha soittokaveri, John Evan Bandin nimihenkilö John Evan. Aluksi Evan aikoi liittyä vain väliaikaisesti opiskelukiireidensä takia, mutta pysyikin lopulta mukana lähes kymmenen vuotta. Saman vuoden "Benefit"-albumilla hänet on merkitty vielä vierailevaksi muusikoksi, mutta lavakokoonpanossa hän oli mukana heti levyn ilmestyttyä. "Benefit" oli musiikillisesti hieman edeltäjäänsä raskaampi ja synkkätunnelmaisempi ja se oli myös yhtyeen ensimmäinen miljoonamyyntiin yltänyt albumi. Eri musiikkilajeja hyödynnettiin nyt vähemmän ja soundi oli suoraviivaisempi. Jethro Tull teki jälleen pitkiä kiertueita Pohjois-Amerikassa ja Euroopassa esiintyen mm. Isle of Wightin festivaaleilla lähes 500 000 ihmiselle.


title: Jethro Tull

text: Kiertueen jälkeen joulukuussa 1970 basisti Glenn Cornick jätti yhtyeen. Ian Andersonin mukaan Cornickin raskas juhliminen ei sopinut yhteen yhtyeessä soittamisen kanssa, joten ero oli sikäli välttämätön. Hänen tilalleen tuli jälleen Ian Andersonin vanha ystävä, Tull-levyillä jo kappaleiden nimissäkin esiintynyt, Jeffrey Hammond. Hammond ei ollut soittanut bassoa taikka muutakaan instrumenttia ammattimaisesti lukuun ottamatta The John Evan Bandia ja Andersonin piti tiettävästi kädestä pitäen neuvoa soinnut levytysstudiossa hänelle. Uusi basisti opittiin tuntemaan taiteilijanimellä Jeffrey Hammond-Hammond. Kyse oli sisäpiirin vitsistä, sillä Hammondin äidin tyttönimi oli ollut myös Hammond.


title: Jethro Tull

text: Tämä kokoonpano (Anderson, Barre, Bunker, Evan ja Hammond) nauhoitti yhtyeen kenties tunnetuimman albumin, "Aqualung"in (1971). Albumi on yhdistelmä hard rockia ja folkmusiikkia ja keskittyy yhteiskunnallisiin teemoihin kuten köyhälistöön, uskonnollisiin arvoihin ja arkipäiväiseen elämään. Levy on yhtyeen myynein vajaan 9 miljoonan kappalemyynnillään ja lukeutuu yhtyeen suurimpiin arvostelumenestyksiin. Levyn yksittäisistä kappaleista etenkin "Aqualung" ja "Locomotive Breath" saivat soittoaikaa radiossa, ja yhtye on tiettävästi soittanut molemmat kappaleet jokaisella keikallaan vuodesta 1971 lähtien.


title: Jethro Tull

text: Clive Bunker erosi yhtyeestä levyn ilmestymisen jälkeen keskittyäkseen perhe-elämään ja hänen tilalleen tuli Barrie Barlow, joka oli myös Andersonin lapsuudenystävä (Barlow myös vaihtoi nimeään lisäämällä etunimeensä 'more'-päätteen tehden siitä erikoisemman) vuoden 1971 kesällä. Ensitöikseen hän nauhoitti yhtyeen kanssa viisi kappaletta sisältävän "Life Is A Long Song" -EP:n.


title: Jethro Tull

text:
Joulukuussa 1971, kiireisen keikkarupeaman jälkeen, yhtye alkoi työstää uutta levyä Lontoon Morgan -studiossa. Edeltäjäänsä "Aqualung"ia huomattavasti progressiivisempi "Thick as a Brick" oli yhtyeen ensimmäinen varsinainen konseptialbumi, joka sisälsi yhden 43 minuuttia pitkän raidan, joka jakautui levyn kummallekin puolelle ja sisälsi yhdistettyjä melodisia osia ja toistuvia teemoja. Levyn teema ja sanoitukset pyörivät fiktiivisen 12-vuotiaan lapsinero Gerald Bostockin ja hänen kirjoittaman runon ja (myös fiktiivisen) St. Cleven pikkukaupungin tapahtumien ympärillä. Bostock on myös merkitty albumin toiseksi säveltäjäksi Andersonin ohella aiheuttaen hämmennystä yleisön keskuudessa.
Levylle tehdyt kansilehtiset ovat konseptin ohella erikoiset; painos fiktiivisestä "St. Cleve Chronicle" -sanomalehdestä, sisältäen muun muassa yhdistä pisteet -tehtäviä, ristisanoja, sääennusteita ja erinäisiä uutisia. "Thick as a Brick" menestyi hyvin myös kriitikoiden keskuudessa saaden paljon suitsutusta arvostetuiltakin musiikkijulkaisuilta, kuten esimerkiksi Rolling Stonelta. Levy myi myös äärimmäisen hyvin rikkoen platinarajan nopeasti ja nousten Yhdysvaltain albumilistan kärkeen.


title: Jethro Tull

text: Samana vuonna julkaistiin myös Jethro Tullin ensimmäinen kokoelma-albumi "Living in the Past", joka sisälsi singlejä, EP-raitoja, albumiraitoja sekä pari liveraitaa vuoden 1970 kiertueelta. Nimikappaleesta tuli hitti Yhdysvalloissa kolme vuotta Ison-Britannian menestyksen jälkeen.


title: Jethro Tull

text: Loppuvuodesta 1972 Jethro Tull alkoi levyttää uutta materiaalia Ranskassa Chateau d'Herouvillen studioilla mutta lopputulokset koettiin tuolloin epäonnistuneiksi ja nauhoituksia jatkettiin seuraavan vuoden alussa Lontoossa. Tuloksena oli "A Passion Play", edellisen levyn tapaan jälleen kahdelle puolelle jakautunut yhtämittainen teos. Teemana oli tällä kertaa yhden miehen matka kuolemanjälkeisessä elämässä näytelmän muotoon kirjoitettuna. Musiikki oli edellisen levyn tyylistä progressiivista rockia ja mukana oli myös Jeffrey Hammondin lukema eläinsatu-parodia "The Story of the Hare Who Lost His Spectacles". Albumin kansitaide oli tällä kertaa näytelmän käsiohjelman muodossa.


title: Jethro Tull

text: Albumin saama kritiikki oli rankkaa niin fanien kuin kriitikoidenkin osalta. Andersonin sanottiin menneen liian pitkälle aiheissaan ja myös musiikkia kritisoitiin keskinkertaisena. Yhtyeen huhuttiin jopa harkinneen hajoamista murskakritiikin takia, mutta Anderson on myöhemmin kumonnut nämä huhut. Kaikesta huolimatta "A Passion Play" nousi Yhdysvaltojen albumilistan kärkeen, ja yhtye esitti kiertueella teoksen kokonaan. Jethro Tullin konserteista oli tullut konseptilevyjen myötä ns. suuria Monty Python-tyylisiä näytelmiä välinumeroineen ja tehosteineen.


title: Jethro Tull

text: Vuonna 1974 julkaistiin albumi, joka kantoi nimeä "War Child". Levyn piti alun perin olla soundtrack Ian Andersonin ideoimalle elokuvalle, mutta kun elokuvaprojekti peruuntui johtuen rahoitus- ja julkaisuvaikeuksista, julkaistiin levy yksinään. "War Child" sisälsi muun muassa suosikeiksi nousseet kappaleet "Bungle in the Jungle" ja "Skating Away On the Thin Ice of the New Day". Enemmän bändi- ja hard rock -voittoinen levy ylsi Billboardin listalla sijalle 2. Isossa-Britanniassa, jossa yhtyeen suosio oli hienoisessa laskussa, levy nousi listoilla sijalle 14.


title: Jethro Tull

text: Vuonna 1975 Jethro julkaisi uutta materiaaliaan levyllä "Minstrel in the Gallery". Albumi sisälsi pitkiä, tunnelmallisiakin kappaleita, ja levyllä akustinen kitara oli tärkeässä osassa. Kappaleiden sanoituksiin vaikutti Ian Andersonin avioeroprosessi. Levy jakoi kriitikoiden mielipiteitä, mutta pitkäikäisten fanien keskuudessa "Minstrel in the Gallery" on eräs rakastetuimpia Jethro Tull -klassikkolevyjä. Tämän jälkeen basisti Jeffrey Hammond jätti yhtyeen keskittyäkseen taidemaalaukseen ja tilalle hankittiin nuori brittibasisti John Glascock.


title: Jethro Tull

text: Vuotta myöhemmin yhtye julkaisi albumin"":n, jonka oli alkujaan tarkoitus olla soundtrack samaan konseptiin perustuvalle musikaalille ja elokuvalle. Levy kertoo keski-ikäistyvästä rockmuusikosta Ray Lomasista, joka ei muodin ja musiikin suuntausten muuttuessa löydä enää paikkaansa yhteiskunnasta. "A Passion Playn" saamien tuomioiden loukkaama Ian Anderson päätti tehdä levystä särmikkäämmän ja aiempia teoksia suoraviivaisemman rocklevyn, vaikka tuloksena onkin ehkäpä kaupallisin ja kevyin Tull-albumi siihen mennessä. Levyn mukana toimitettiin sarjakuva, joka summasi levyn varsinaisen konseptin. Moni myös huomasi sarjakuvassa ja levyn kannessa esiintyvän päähenkilö Rayn yhdennäköisyyden Andersonin kanssa, kriitikoiden kysyessä konseptin henkilökohtaisesta merkityksestä Andersonille, joka vastasi kieltäen.


title: Jethro Tull

text: Vuoden 1976 lopussa pitkäaikainen Tull-taustavaikuttaja ja orkesterisovittaja David Palmer liittyi yhtyeeseen kokoaikaiseksi toiseksi kosketinsoittajaksi. Hänen pääasiallinen tehtävänsä oli soittaa syntetisaattorilla albumien jousi-ja orkesterisovitukset livetilanteessa. Toiseksi pääsoittimiksi hänelle muodostuivat ns. kannettavat piippu-urut.


title: Jethro Tull

text:
1970-luvun loppupuolella yhtye julkaisi kolme folk rock -painotteista levyä: "Songs from the Wood" (1977), "Heavy Horses" (1978) ja "Stormwatch" (1979). "Songs from the Wood" oli 1970-luvun alun julkaisujen jälkeen ensimmäinen Tull-albumi, joka sai kriitikoilta valtaosaltaan myönteisiä arvosteluita. Näillä kolmella levyllä yhtyeen musiikki muuttui jonkin verran, vaikkakin peruskonsepti on pohjimmiltaan sama. Ian Anderson oli muuttanut asumaan maaseudulle ja ympäristönmuutos inspiroi häntä kirjoittamaan maaseutuun ja metsiin liittyviä sanoituksia. Myös musiikkiin haettiin vaikutteita folkista ja britannialaisesta kansanmusiikista.
Levyjen teemat sijoittuvat pääasiassa luontoon. "Songs from the Wood"in keskittyessä kertomaan metsistä, keskittyy "Heavy Horses" sen sijaan kertomaan maaseudulla asumisesta, englantilaisista maalaisperinteistä ja kotieläimistä. "Stormwatch" kertoo synkemmissä, akustisissa tunnelmissa rannikkoasumisesta ja ottaa kantaa luonnon saastumiseen ja sinä aikana pinnalla olleeseen talouskriisiin. Kuitenkin suurimmaksi eroksi "Songs from the Woodin" ja "Heavy Horsesin" välillä mainitaan usein "Songs from the Woodin" keskittyminen englantilaisiin taruihin, kun taas "Heavy Horses" kertoo lähinnä arkipäiväisestä englantilaisesta maalaiselämästä.


title: Jethro Tull

text: Vuonna 1978 ilmestyi myös yhtyeen ensimmäinen livealbumi "Bursting Out" (1978) joka on taltioitu "Heavy Horses"-Euroopankiertueella keväällä 1978. Albumi vankistaa yhtyeen mainetta hyvänä livebändinä soittajien ammattitaidon ja Andersonin värikkään lavapersoonan ansiosta.


title: Jethro Tull

text: Yhtyeen toimintaa vaikeutti basisti John Glascockin sydämen vajaatoiminta. Hän joutui olemaan pois syksyn 1978 kiertueelta, jolloin hänen tilallaan oli sessiomuusikko Tony Williams. Huolimatta sairaudestaan Glascock jatkoi huoletonta elämäntyyliään johon kuuluivat kovat juhlat ja päihteet. "Stormwatch"-sessioiden aikana lukuisten varoitusten jälkeen Ian Anderson joutui vapauttamaan hänet basistin paikalta ja hän soitti itse loput levyn basso-osuuksista. Glascock kuoli marraskuussa 1979. Hänen tilalleen pysyväksi basistiksi tuli Fairport Convention -yhtyeestä tuttu Dave Pegg.


title: Jethro Tull

text: 1980 Stormwatch-kiertueen päätyttyä rumpali Barriemore Barlow erosi yhtyeestä vedoten kyllästymiseen ja pitkien kiertueiden rasituksiin. Myös kosketinsoittajat John Evan ja David Palmer suunnittelivat yhteistä klassiseen musiikkiin perustuvaa projektia. Samaan aikaan Ian Anderson alkoi tehdä ensimmäistä sooloalbumiaan. Hän oli kiinnostunut syntetisaattoreiden ja elektronisten soittimien tuomista uusista mahdollisuuksista ja halusi kokeilla niitä albumillaan. Soittajiksi albumille tulivat kosketinsoitinvirtuoosi Eddie Jobson, amerikkalainen sessiorumpali Mark Craney ja Tull-basisti Dave Pegg. Martin Barren oli alun perin tarkoitus soittaa vain parilla kappaleella, mutta lopulta hän päätyi soittamaan kaikki kitaraosuudet.


title: Jethro Tull

text: Levy-yhtiön painostuksesta "A"-albumi (A=Anderson) julkaistiin kuitenkin Jethro Tullin nimen alla. Lehdistölle annettiin Andersonin tietämättä virheellinen tiedote, jossa kerrottiin Evanin, Palmerin ja Barlowin saaneen potkut yhtyeestä. Tästä närkästyneenä Evan ja Palmer eivät enää myöhemmin palanneet yhtyeeseen. Uudistunut, valkoisiin futuristisiin esiintymisasuihin pukeutunut Tull lähti kiertueelle promotoimaan uutta elektronista rockia sisältävää "A"-albumia. Samalla kiertueella kuvattiin myös yhtyeen ensimmäinen videojulkaisu "Slipstream". Jobson ja Craney palasivat omiin projekteihinsa kiertueen jälkeen.


title: Jethro Tull

text: Vuosi 1981 oli välivuosi albumien suhteen, mutta seuraavana vuonna julkaistiin "Broadsword and the Beast"-niminen albumi. Musiikki oli edelleen elektronis-vaikutteista, mutta myös folk rock-vaikutteet olivat jälleen mukana. Rumpalina albumilla oli Gerry Conway ja kosketinsoittajaksi oli tullut Peter-John Vettese. Ian Anderson on maininnut albumin olevan yksi hänen suosikeistaan Tull-katalogissa. Albumin kiertueen lavaproduktiona toimi viikinkialus keskiaikaisine rekvisiittoineen. Conwayn lähdettyä kesken kiertueen häntä tuli paikkaamaan Paul Burgess. Myös Genesis-mies Phil Collins tuurasi Prince's Trust-hyväntekeväisyyskeikan ajan.


title: Jethro Tull

text: 1984 ilmestyi vahvasti elektroninen "Under Wraps"-albumi. Levy tehtiin ilman varsinaista rumpalia Andersonin ohjelmoidessa rummut koneella. Albumi sai raskasta kritiikkiä niin faneilta kuin kriitikoiltakin. Tästä huolimatta kitaristi Martin Barre on sanonut "Under Wraps"in olevan hänen suosikkialbuminsa. Albumin kiertueella vakituiseksi rumpaliksi tuli amerikkalainen Doane Perry, tosin alkuvuosina vuorotellen Gerry Conwayn kanssa. Kiertue jouduttiin kuitenkin keskeyttämään Andersonin kurkkuongelmien vuoksi ja yhtye jäi kolmen vuoden tauolle.


title: Jethro Tull

text: Jethro Tull palasi estradeille 1987 albumilla "Crest of a Knave", joka oli niin arvostelu- kuin kaupallinenkin menestys. Yhtye oli palannut kitaravoittoisempaan rockiin, mutta myös syntetisaattoreita ja rumpukonettakin käytettiin. Kaikkien yllätykseksi yhtye voitti albumillaan Grammyn parhaasta hard rock/heavy metal-esityksestä 1989 lyöden Metallican, joka oli ollut suurin suosikki. Albumin kiertueella koskettimia soitti monista yhteyksistä tuttu Don Airey


title: Jethro Tull

text: 1988 yhtye juhli 20-vuotista historiaansa julkaisemalla "20 Years of Jethro Tull"-kokoelmaboksin. Samana vuonna yhtyeeseen liittyi kosketinsoittajaksi Martin Allcock. Seuraava albumi, "Rock Island", julkaistiin vuonna 1989. Albumi jatkaa edellisen albumin hard rock-voittoisampaa linjaa, tosin albumi ei menestynyt edeltäjänsä tavoin. Kappale "Kissing Willie" vinoili heavy-riffillään yhtyeen Grammy-voitolle.


title: Jethro Tull

text: Vuoden 1991 "Catfish Rising" oli enemmän blues-voittoinen, ja myös akustisia instrumenttejä käytettiin paljon. Kosketinsoittimien käyttö oli vähäistä. Albumin kiertueelta julkaistiin seuraavana vuonna akustis-voittoinen livealbumi "A Little Light Music". Samoihin aikoihin yhtyeeseen liittyi pysyväksi kosketinsoittajaksi Andrew Giddings.


title: Jethro Tull

text: 1993 vietettiin Tullin 25-vuotisjuhlaa jonka kunniaksi yhtyeen nykyiset ja lähes kaikki elossa olevat ex-jäsenet kokoontuivat viettämään yhteistä juhlaa Lontoolaiseen pubiin. Tilaisuudesta on julkaistu video ja DVD "A New Day Yesterday".


title: Jethro Tull

text: Vuoden 1995 "Roots to Branches" otti askeleen kohti maailmanmusiikkia, kuitenkaan unohtamatta yhtyeen folk rock-perinteitä. Vaikutteita itämaisesta ja arabialaisesta musiikista lisättiin joukkoon. Albumi jäi basisti Dave Peggin viimeiseksi hänen keskityttyä Fairport Convention-yhtyeeseen. Hänen tilalleen tuli Jonathan Noyce.


title: Jethro Tull

text: Anderson keskittyi sooloalbumien tekoon seuraavien vuosien aikana ja uusi Tull-albumi "J-Tull Dot Com" ilmestyi vuonna 1999. Albumi jatkoi maailmanmusiikki-vaikutteista linjaa. Vuonna 2002 ilmestyi live cd/dvd "Living with the Past" joka dokumentoi yhtyeen kiertuetta vuodelta 2001, sekä myös Tullin ensimmäisen kokoonpanon pienimuotoista reunionia pienessä pubiympäristössä.


title: Jethro Tull

text: 2003 ilmestyi "The Jethro Tull Christmas Album" jolla yhtye versioi perinteisiä sekä Jethro Tullin omia jouluaiheisia lauluja. 2005 julkaistiin "Aqualung Live"-albumi jossa yhtye versioi "Aqualung"-albumin 40 hengen kutsuvierasyleisölle. Albumin tuotto meni hyväntekeväisyyteen. Samana vuonna entinen Tull-rumpali Mark Craney kuoli pitkäaikaisen sairastelun jälkeen. Ian Anderson oli tukenut vuosien aikana Craneyta mm. järjestämällä hänen hyväkseen erilaisia hyväntekeväisyysprojekteja joiden tuotoilla korvattiin hänen sairaalamaksujaan.


title: Jethro Tull

text: Seuraavana vuonna koettiin myös miehistönvaihdoksia, kun Andrew Giddings (perhesyyt) ja Jonathan Noyce (musiikilliset erimielisyydet) jättivät yhtyeen. Tilalle tulivat basisti David Goodier ja kosketinsoittaja John O'Hara. Myös Ian Andersonin poika James Duncan on toiminut yhtyeen toisena rumpalina vuodesta 2007 alkaen. Vuosi 2008 oli yhtyeen 40-vuotisjuhlavuosi ja sen kunniaksi yhtye teki suuren kiertueen ja myös aiheeseen liittyviä julkaisuja ilmestyi.


title: Jethro Tull

text: 2000-luvulla yhtyeen katalogi on julkaistu remasteroituna bonus-kappalein varustettuna ja lisäksi albumeista "This Was", "Stand Up", "Benefit", "Aqualung" ja "Thick as a Brick" on julkaistu 40-vuotisjuhlapainokset muhkeine lisämateriaaleineen. Myös arkistokuvamateriaaleja on julkaistu DVD-muodossa. Vuoden 2012 huhtikuussa Ian Anderson julkaisi "Thick as a Brick"-albumille jatko-osan "". Albumi julkaistiin nimenomaan Ian Andersonin sooloalbumina.


title: Jethro Tull

text: Jethro Tull lopetti toimintansa huhtikuussa 2014 keulahahmo Ian Andersonin siirryttyä pysyvästi soolouralle. Myös kitaristi Martin Barrella on oma yhtye tällä hetkellä.


title: Oireachtas na Gaeilge

text: Oireachtas na Gaeilge tarkoittaa iirin kielen edistämisliiton Irlannissa vuosittain järjestämiä festivaaleja, joilla kilpaillaan mm. iirinkielisen musiikin ja iirinkielisen kirjallisuuden kaltaisissa lajeissa. Esikuvana on toiminut walesilainen "Eisteddfod"-perinne. Skotlannin gaelinkieliset kutsuvat omaa vastaavaa juhlaansa nimellä "Mòd".


title: Oireachtas na Gaeilge

text: Sana "Oireachtas" (tai "Oireachtas Éireann") tarkoittaa myös Irlannin parlamentin molempien kamarien, senaatin ("Seanad Éireann") ja edustajainhuoneen ("Dáil Éireann") yhteistä kokoontumista.


title: Pyhä istuin

text: Pyhä istuin () tarkoittaa paavin virkaa ja myös katolisen kirkon ylintä hallintoa. Vastaavasti kuninkaiden virkoja nimitetään valtaistuimiksi. Yleensä paavi on pyhällä istuimella eli virassaan valinnastaan kuolemaansa asti. Sitten pyhälle istuimelle nousee uusi valittu paavi. On myös olemassa erityinen fyysinen paavin istuin.


title: Pyhä istuin

text:
Käsite "Pyhä Istuin" on lähes kaksituhatta vuotta vanha.
Pyhä Istuin on toiminut Vatikaanivaltiossa vuodesta 1929. Vaikka se on läheisessä yhteydessä Vatikaanivaltioon – Pyhän istuimen hallitsemaan itsenäiseen, riippumattomaan valtioon – nämä kaksi kokonaisuutta ovat itse asiassa erillisiä. Pyhä istuin hallinnoi Vatikaania, mukaan lukien kaikki diplomaattiset tehtävät; ulkomaalaiset suurlähetystöt akkreditoi Pyhä istuin eikä Vatikaanivaltio, ja Pyhä istuin solmii konkordaatit riippumattomien valtioiden kanssa itsensä ja Vatikaanivaltion puolesta.


title: Pyhä istuin

text: Pyhällä istuimella on ollut vuodesta 1964 pysyvän tarkkailijajäsenen asema Yhdistyneissä kansakunnissa.


title: Pyhä istuin

text: Pyhän istuimen diplomaattiedustustoja kutsutaan historiallisesti apostolisiksi nuntiatuureiksi.


title: Heidelberg

text: Heidelberg [ˈhaɪ̯dəlbɛʁk] () on runsaan 145 000 asukkaan kaupunki Saksan lounaisosassa Baden-Württembergin osavaltiossa Neckarjoen varrella. Entinen ruhtinaallinen residenssikaupunki on myös merkittävä yliopistokaupunki: Heidelbergin yliopisto eli "Ruprecht-Karls-Universität" on Saksan vanhin yliopisto ja leimaa vahvasti kaupungin elämää. ”Romantiikan kaupunkina” tunnettu Heidelberg on myös suosittu matkailukohde. Kaupungin maisemallinen kauneus jokilaaksoineen ja vuorenrinteineen, historiallinen vanhakaupunki ja maalauksellinen linnanraunio vetävät puoleensa runsain määrin matkailijoita eri puolilta maailmaa.


title: Heidelberg

text: Heidelberg sijaitsee Baden-Württembergin, Saksan lounaisimman osavaltion, luoteisosassa, historiallisessa Kurpfalzin maakunnassa noin 80 kilometriä Frankfurtin eteläpuolella ja 120 kilometriä osavaltion pääkaupungista Stuttgartista luoteeseen. Lähimmät suurkaupungit ovat noin 20 kilometriä Heidelbergin luoteispuolella sijaitseva Mannheim ja sen sisarkaupunki Ludwigshafen. Nämä kolme kaupunkia ympäristökuntineen muodostavat Rein-Neckarin metropolialueen, jossa asuu yhteensä noin 2,4 miljoonaa ihmistä.


title: Heidelberg

text: Heidelberg sijoittuu Neckarjoen varteen, kohtaan, jossa tämä virtaa Odenwaldin keskivuoristosta Reinin aavaan, noin 40 kilometrin levyiseen laaksoon. Odenwaldin ja Reinin tasangon raja on varsin jyrkkä: Maasto nousee noin 110 metriä merenpinnan yläpuolella olevasta alavasta tasangosta noin kahden kilometrin matkalla yli 500 metrin korkuiseksi. Pohjois-eteläsuuntaan Odenwaldin reunaa pitkin kulkee Heidelbergin halki vanha Bergstraße-niminen tie. Neckarjoki virtaa tässä kohtaa idästä länteen ja suistuu 22 kilometriä Heidelbergin jälkeen Mannheimin kohdalla Reiniin. Heidelbergin vanha kaupunki sijaitsee kapeassa Neckarin laaksossa joen vasemmalla eli eteläisellä puolella Königstuhlvuoren (568 m) juuressa. Joen vastarantaan kohoaa Heiligenberg (445 m). Läntiset kaupunginosat sijaitsevat tasangolla. Heidelbergin alue kattaa 108,83 neliökilometriä. Asukastiheys on täten 1 314 asukasta neliökilometrillä.


title: Heidelberg

text: Heidelbergin naapurikunnat ja -kaupungit ovat lännestä alkaen myötäpäivään lueteltuina Edingen-Neckarhausen, Dossenheim, Schriesheim, Wilhelmsfeld, Schönau, Neckargemünd, Bammental, Gaiberg, Leimen, Sandhausen, Oftersheim, Plankstadt, Eppelheim ja Mannheim. Viimeisintä lukuun ottamatta kaikki kuuluvat Rhein-Neckar-Kreisin piirikuntaan. Mannheim on, kuten myös Heidelberg itse, kaupunkipiiri, eli piirikuntaan kuulumaton kaupunki.


title: Heidelberg

text: Heidelberg koostuu 15 kaupunginosasta. Näistä seitsemän ovat entisiä naapurikyliä, jotka vuosien mittaan liitettiin Heidelbergin kaupunkiin, viimeisimpänä Ziegelhausen vuonna 1975. Osa kaupunginosista on vanhempia kuin itse Heidelberg, monet niistä mainitaan peräti jo 760-luvun asiakirjoissa.


title: Heidelberg

text: Heidelbergin vanha kaupunki eli Altstadt muodostaa oman kaupunginosansa. Täällä sijaitsevat kaupungin päänähtävyydet kuten Heidelbergin linna, kaupungin tärkein ostoskatu Hauptstraße sekä yliopiston päärakennus. Lisäksi Altstadtin kaupunginosaan kuuluu laaja metsäalue Königstuhlin rinteessä muutamine vanhoine maatiloineen. Altstadt muodostaa yhdessä siitä länteen sijaitsevan Bergheimin kaupunginosan kanssa Heidelbergin keskustan.


title: Heidelberg

text: Bergheimista etelään seuraavat Weststadtin ja Südstadtin kaupunginosat, jotka kummatkin syntyivät 1800-luvulla ja laajenivat toisen maailmansodan jälkeisenä aikana. Weststadtista länteen, nyttemmin autiona olevan entisen tavara-aseman alueelle on suunnitteilla kokonaan uusi kaupunginosa, Bahnstadt. Südstadtin kaupunginosaan kuuluu myös Mark-Twain-Village, joka on amerikkalaissotilaiden ja heidän perheidensä asuinalue. Heidelbergin eteläosan muodostavat Rohrbach sekä Königstuhlvuoren länsirinteessä sijaitsevat Boxbergin ja Emmertsgrundin kaupunginosat. Lännessä on laaja Kirchheimin kaupunginosa sekä siitä pohjoiseen Pfaffengrund ja Wieblingen.


title: Heidelberg

text: Kaupungin pohjoisosassa, Neckarjoen toisella puolella sijaitsee keskustaa vastapäätä Neuenheim. Neuenheimin historia ulottuu roomalaisajalle, Heidelbergiin se liitettiin vuonna 1891 vanhan kylän paisuttua kaupunkimaiseksi esikaupungiksi. Neuenheimin kaupunginosan länsilaitaan, Neuenheimer Feldiin, on sijoitettu yliopiston uusi kampus. Neuenheimin pohjoispuolella on Handschuhsheimin kaupunginosa, sekin historiallinen kylä, josta tuli Heidelbergin osa vuonna 1903.


title: Heidelberg

text: Heidelbergin itäosan muodostavat kaksi loppukaupungista erillään olevaa kaupunginosaa Neckarjoen laaksossa, Schlierbach joen etelä- ja Ziegelhausen joen pohjoispuolella.


title: Heidelberg

text: Heidelberg kuuluu Saksan lämpimimpiin seutuihin. Vuoden keskilämpötila on 10,7 °C, mikä on melkein kaksi astetta enemmän kuin Berliinissä ja vajaat kuusi astetta enemmän kuin Helsingissä. Lämpimin kuukausi on heinäkuu 19,8 °C asteen keskilämpötilalla, kylmin on tammikuu, jolloin keskilämpötila on 1,3 °C. Vuoden sademäärä on Heidelbergissä 806 mm. Kaupungin sijainti Odenwaldvuoriston länsireunalla johtaa verrattain korkeisiin sademääriin länsituulten tuomien ilmamassojen noustessa maaston vuoksi ylemmäksi: Esimerkiksi läheisessä, tasangolla sijaitsevassa Mannheimissa sademäärä on vain 668 mm.


title: Heidelberg

text: Suopean ilmaston ansiosta Heidelbergissä viljellään viiniä ja kaupungissa myös kasvaa joitakin Keski-Euroopan oloihin harvinaisia kasveja kuten manteli- ja viikunapuita ja jopa yksi öljypuu.


title: Heidelberg

text: Heidelbergin pinta-alasta vajaa kolmannes on asutettu. Kaupungin tasangolla sijaitseva länsireuna on peltoja, kun taas itäosan vuoret ovat metsän peitossa. Etelä- ja länsirinteillä on myös viiniviljelmiä ja hedelmätarhoja. Keskieurooppalaisittain tyypillisesti metsät ovat sekametsiä. Maatalouskäytössä on Heidelbergin pinta-alasta yhteensä 27,4 %, metsää on 40,6 %.


title: Heidelberg

text: Heidelbergin linnustoon kuuluu kaksi jokseenkin eksoottista lajia. Kaupungissa elää vapaana lukuisia kauluskaijoja. Tämä papukaijalaji esiintyy normaalisti Afrikassa ja Intiassa, mutta karanneet lemmikkilinnut ovat levinneet myös joihinkin Keski-Euroopan kaupunkeihin. Heidelbergin kanta syntyi 1970-luvulla, nykyään Heidelbergissä ympäristöineen arvellaan elävän jo noin 1300 kauluskaijaa. Neckarjoen varrella Neuenheimin kaupunginosassa pesivät Euroopan ainoat vapaana elävät joutsenhanhet. Näiden alun perin Itä-Aasiasta peräisin olevien lintujen määrä oli ehtinyt kasvaa haittaa aiheuttavan suureksi, ennen kuin vuonna 2004 noin 180 joutsenhanhen kanta pienennettiin 20 yksilön suuruiseksi.


title: Heidelberg

text: Heidelbergin kaupunki perustettiin 1100-luvulla, mutta sen historia ulottuu aina roomalaisten ja kelttien ajoille. Heidelbergin kulta-aikaa oli sen lähes viisisataavuotinen historia Kurpfalzin vaaliruhtinaiden residenssikaupunkina 1200-luvulta vuoteen 1720.


title: Heidelberg

text: Heidelberginihminen, varhainen ihmislaji, josta neandertalinihminen polveutunee, on saanut nimensä Heidelbergistä, koska sen ensimmäinen löytöpaikka oli Mauerin kunta Heidelbergin eteläpuolella. Täältä löytyi vuonna 1907 hiekkakuopasta sattumalta noin 600 000 vuoden ikäinen heidelberginihmisen leukaluu.


title: Heidelberg

text: Vakituinen asutus levisi seudulle kivikauden loppupuolella, 4000-luvulla eaa. Varsinainen historiallinen aikakausi alkoi Heidelbergin osalta, kun keltit asettuivat nykyisen kaupungin alueelle. He rakensivat 400 luvulla eaa. Heiligenbergvuorelle mittavan asutuksen, jonka vallin jäänteet ovat vieläkin nähtävissä.


title: Heidelberg

text: Roomalaiset saapuivat alueelle keisari Vespasianuksen (69–79) hallituskaudella. Heidelbergin alueelle perustettiin aluksi puisia legioonaleirejä, vuonna 90 nykyiseen Neuenheimin kaupunginosaan rakennettiin kivinen linnake. Neckarjoen ylittävä puusilta korvattiin vuoden 200 tienoilla kivipilarisillalla. Heiligenbergvuoren huipulle rakennettiin Merkuriuksen temppeli. Roomalaisajalla seudun keskus oli läheinen Lopodunum (nykyinen Ladenburg), mutta myös Heidelbergiin (jonka latinalaisesta nimestä ei ole tietoa) kehittyi legioonaleirin ympärille merkittävä keramiikkatuotannon keskus.


title: Heidelberg

text: 200-luvulla roomalaiset väistyivät alemannien germaaniheimon tieltä, joka tunkeutui limes-rajalinjan läpi ja asutti nykyisen lounaissaksan. Merovingikuningas Klodvigin kukistettua alemannit vuonna 506 Heidelbergin alueesta tuli osa frankkien valtakuntaa. Suorana seurauksena siitä oli pakanuuden vaihtuminen kristinuskoon. 700-luvun loppupuolella läheisestä Lorschin luostarista kehittyi tärkeä poliittinen tekijä, joka kilpaili vallasta Wormsin piispojen kanssa. Vahvistaakseen otteensa Heidelbergin alueesta Lorschin luostari perusti vuonna 870 Heiligenbergvuorelle roomalaistemppelin paikalle arkkienkeli Mikaelille vihityn sivuluostarin sekä noin kaksi vuosisataa myöhemmin vuoren sivuhuipulle toisenkin, pyhälle Stefanukselle vihityn, luostarin.


title: Heidelberg

text: Monet Heidelbergin kylät, joihin nykyiset kaupunginosat perustuvat, syntyivät jo frankkien aikana 500-luvulla. Lorschin luostarin asiakirjoissa Neuenheim ja Handschuhsheim mainitaan ensimmäistä kertaa vuonna 765, Rohrbach vuonna 766, Wieblingen vuonna 767 ja Bergheim vuonna 769.


title: Heidelberg

text:
Heidelbergin tarkka perustamisvuosi on tuntematon. Ensimaininta kaupungista on vuodelta 1196, ja sen voinee olettaa syntyneen 1100-luvun aikana. "Heidelberg"-nimen etymologia ei ole selvä. "Berg" on saksaksi ”vuori”, joten nimen toinen osa viitannee Königstuhliin. "Heide" taas merkitsee kanervaa tai nummea, mihin viittaa myös se, että varhaisimmissa piirroksissa Königstuhlin huippu kuvattiin puuttomana. Myös mustikkaa merkitsevään "Heidelbeere"-sanaan on kaupungin nimeä yritetty yhdistää.
Alkuvaiheessaan Heidelberg koostui linnasta Königstuhlin rinteessä ja sen alapuolella nykyisen vanhankaupungin kohdalla Peterskirche-kirkon ympärille sijoittuvasta kylästä. Oletetaan, että tämä ensimmäinen linnarakennus sijaitsi toisessa kohdassa korkeammalla vuoren rinteessä kuin nykyinen linna. Varsinainen Heidelbergin linna rakennettiin 1200-luvun aikana ja sitä laajennettiin ja muunneltiin monesti vuosisatojen kuluessa. Samoihin aikoihin vuoren rinteen ja Neckarjoen väliin rakennettiin suunnitelmallisen kaavan mukaan kaupunki. Silloinen asemakaava – kolme joen suuntaan kulkevaa pääkatua ja niitä yhdistävät poikkikujat sekä keskustassa sijaitseva tori – on säilynyt tähän päivään asti. Kaupunkia ympäröi muuri, josta nykyään on enää jäljellä niin sanottu ”noitatorni” yliopistorakennuksen pihalla. Neckarjoen ylittävä silta mainitaan ensimmäistä kertaa vuonna 1284. Vaikka Peterskirche olikin pitkään Heidelbergin pääkirkko, se samoin kuin sitä ympäröivä vanha kylä ei aluksi kuulunut kaupunkiin.


title: Heidelberg

text: Vuonna 1225 alkaen Heidelberg siirtyi Reinin pfalzkreivien omistukseen. Pfalzkreivit saivat vuonna 1356 vaaliruhtinaan ("Kurfürst") arvon, ja heidän hallitsemaa aluetta alettiin kutsua sen mukaan Kurpfalziksi. Alun vailla vakituista residenssiä olevat vaaliruhtinaat hallitsivat aluetta keskiaikaisten saksalaisten ruhtinaiden yleiseen tapaan matkustamalla paikasta toiseen, mutta 1300-luvulla Heidelberg kehittyi Kurpfalzin pääkaupungiksi. Heidelbergin yliopiston perusti vuonna 1386 vaaliruhtinas Ruprecht I. Siten se on nykyisen Saksan liittotasavallan vanhin yliopisto, vaikkakin se syntyi vasta kolmantena saksalaisena korkeakouluna Prahan ja Wienin yliopistojen jälkeen. Syynä yliopiston perustamiseen oli ruhtinaan kunnianhimon ohella se, että keskiaikaisen Euroopan tärkeimmässä yliopistossa, Pariisin Sorbonnessa, saksalaiset akateemikot kohtasivat suuren skisman ansiosta ongelmia.


title: Heidelberg

text: Vuonna 1392 Heidelbergin kaupunkia laajennettiin vaaliruhtinas Ruprecht II:n käskystä mittavasti. Kaupungin pinta-ala kaksinkertaistui ja Heidelberg kattoi nyt alueen, joka vastaa melko tarkasti nykyistä vanhaakaupunkia. Bergheimin kylän asukkaat pakotettiin muuttamaan uuteen esikaupunkiin, samalla Heidelbergin juutalaiset karkotettiin kaupungista. Ensimmäisenä ja ainoana Kurpfalzin vaaliruhtinaana vuonna 1400 roomalais-saksalaiseksi kuninkaaksi valittu Ruprecht III rakennutti Heidelbergin linnan vanhimman säilyneen osan ja Pyhän hengen kirkon ("Heiliggeistkirche"), josta tuli kaupungin tärkein kirkko, vaaliruhtinaiden hautapaikka ja myöhemmin kuuluisan Bibliotheca Palatina -kirjaston säilytystila. Ruprechtin seuraajat tekivät 1400-luvun loppupuolella Heidelbergin yliopistosta yhden Saksan tärkeimmistä humanismin keskuksista.


title: Heidelberg

text:
1500-luvun alkupuolella Martti Lutherin protestanttiset opit levisivät Lounais-Saksassa. Myös Kurpfalzin hovissa uskonpuhdistukseen suhtauduttiin myönteisesti, ja vaaliruhtinas Ottheinrich (1556–1559) teki lopulta luterilaisuudesta valtionuskonnon. Näihin aikoihin periaatteen ”kenen maa sen uskonto” mukaan hallitsijat päättivät alueensa uskonnosta, ja näin Heidelbergissäkin 1700-lukuun asti uskontokunta muuttui yhteensä seitsemän kertaa. Vaaliruhtinas Fredrik III (1559–1576) näet kääntyi kalvinismiin tehden Kurpfalzista ankaran kalvinistisen valtion ja Heidelbergistä reformoidun kirkon tärkeän keskuksen. Hänen seuraajiensa hallituskausien aikana valtionuskonto ehti vaihtua kerralleen luterilaisuuteen ja sitten takaisin kalvinismiin.
Vaaliruhtinas Fredrik V:n (1610–1623) hallituskausi alkoi hohdokkaasti hänen naituaan Elisabeth Stuartin, Englannin kuninkaan tyttären. Häntä varten Fredrik rakennutti Heidelbergin linnan yhteyteen kuuluisan Hortus Palatinus -renessanssipuutarhan. Kolmikymmenvuotisen sodan alettua Fredrik, joka tuolloin oli evankelisen unionin johtaja, antoi kruunata itsensä Böömin kuninkaaksi vuonna 1619, mutta jo vuotta myöhemmin katolisen Saksan keisarin joukot löivät hänet Valkeavuoren taistelussa. Kolmikymmenvuotisen sodan sekasorroissa katolinen liiga valtasi Heidelbergin vuonna 1622. Sodan loppuajan Heidelberg oli Baijerin miehittämänä, lukuun ottamatta pientä aikajaksoa Ruotsin lyhytaikaisesti vallattua kaupungin vuonna 1631. Baijerin herttua Maximilian I lahjoitti paavi Gregorius XV:lle Heidelbergistä ryöstämänsä kuuluisan palatiinikirjaston, joka tähän päivään asti sijaitsee Vatikaanin kirjastossa. Kun kolmikymmenvuotinen sota loppui Westfalenin rauhaan vuonna 1648, vaaliruhtinaat saivat Kurpfalzin takaisin, joskin he menettivät paljon poliittisesta vallastaan.


title: Heidelberg

text: Vuonna 1685 vaaliruhtinas Kaarle II:n kuoltua vailla perillisiä vaaliruhtinaan arvo siirtyi Wittelsbachin suvun eräälle katoliselle sivuhaaralle. Kuitenkin Ranskan kuninkaan Ludvig XIV:n esittämät perintövaatimukset johtivat Augsburg-liigan sotaan, jonka yhteydessä ranskalaiset valtasivat Heidelbergin kahdesti (1688 ja 1693) ja tuhosivat kaupungin lähes kokonaan. Sodan päätyttyä vuonna 1697 täysin raunioitunut kaupunki jälleenrakennettiin barokin tyylissä vanhalle pohjakaavalle. Vaaliruhtinaat, jotka nyt siis olivat katolisia, värväsivät Heidelbergiin jesuiittoja; ajan mittaan noin kolmannes kaupungin väestöstä siirtyi katoliseen uskoon.


title: Heidelberg

text:
Heidelbergin linna oli ranskalaisten aiheuttamien tuhojen jälkeen asuinkelvottomassa kunnossa. Barokkikauden makuun keskiaikainen linna ei muutenkaan sopinut enää kovin hyvin; tähän aikaan hallitsijat suosivat pikemminkin Versailles’n kaltaisia palatseja. Siksi vaaliruhtinas Karl III Philipp päätti vuonna 1720 siirtää residenssinsä Mannheimiin, minne hän rakennutti uuden barokkilinnan.
Vuonna 1803 Kurpfalzin vaaliruhtinaskunta lakkautettiin ja sen Reinin itäpuolella sijaitsevat alueet, siis myös Heidelberg, siirtyivät Badenin suurherttuakunnan omistukseen. 1800-luvun alkupuolella maisemallisesti kauniista Heidelbergistä maalauksellisine linnanraunioineen kehittyi yksi saksalaisen romantiikan tärkeimmistä keskuksista. Kaupungissa eli tuolloin kuuluisia runoilijoita kuten Friedrich Hölderlin, Ludwig Achim von Arnim, Clemens Brentano ja Joseph von Eichendorff, joiden tuotanto tunnetaan ”Heidelbergin romantiikkana”.


title: Heidelberg

text: Kansallismielis-liberaali liike, jonka aatteita oli levitetty myös Heidelbergin yliopistosta, johti Saksassa kuten monissa muissakin Euroopan maissa ”hulluna vuonna” 1848 vallankumoukseen. Frankfurtin parlamentin epäonnistuttua yrityksessään yhdistää Saksa kansallisvaltioksi Badenissa alkoi vuonna 1849 niin sanottu toukokuun kapina, jonka yhteydessä Heidelbergissäkin preussilaisjoukot taistelivat liberaaleja sissejä vastaan ja lopulta tukahduttivat vallankumousyrityksen.


title: Heidelberg

text: Teollistuminen jäi Heidelbergissä vailla suurempia seurauksia, sen sijaan matkailu kehittyi kaupungissa 1800-luvulla tärkeäksi elinkeinoksi, etenkin rautatieyhteyden valmistuttua vuonna 1840. Myös yliopisto lukuisine opiskelijoineen vaikutti näkyi vahvasti kaupungin elämässä. Tunnetut opiskelijalaulut tekivät Heidelbergistä jonkinlaisen 1800-luvun opiskelijamiljöön vertauskuvan.


title: Heidelberg

text: Keisarikunnan perustamisen jälkeen Saksa koki 1800-luvun loppupuolella taloudellisen nousun ajan, joka johti Heidelbergissä kuten muuallakin maassa kaupungin laajenemiseen. Heidelbergin pinta-alaa laajennettiin lukuisissa kuntaliitoksissa, samalla infrastruktuuria parannettiin ja kaupungin asukasluku nelinkertaistui 20 000:sta 85 000:een vuosien 1871 ja 1933 välillä.


title: Heidelberg

text: Weimarin tasavallan aikoihin Saksan kansallissosialistisen työväenpuolueen kannatus oli Heidelbergissä keskimääräistä suurempi, jo vuoden 1930 valtiopäivävaaleissa se oli kaupungissa vahvin puolue. Kansallissosialistien tultua valtaan 30. tammikuuta 1933 Heidelbergissäkin alkoi systemaattinen juutalaisten ja muiden ”ei-arjalaisten” syrjintä. Jo saman vuoden huhtikuussa kaikki ”ei-arjalaiset” virkamiehet erotettiin viroistaan, Heidelbergin yliopisto menetti vuoteen 1939 mennessä kolmannen opettajakunnastaan rasistisista tai poliittisista syistä. Kristalliyössä 9. marraskuuta 1938 Heigelberginkin synagogat poltettiin. Samana päivänä alkoi kaupungin juutalaisten deportaatio Dachaun keskitysleiriin.


title: Heidelberg

text: Heidelberg on yksi harvoista Saksan suurkaupungeista, jotka selvisivät toisesta maailmansodasta lähes vahingoittumattomana. Kaupunkiin suuntautui vuosina 1944 ja 1945 muutama pienempi ilmapommitus, jotka eivät kuitenkaan saaneet aikaan paljoakaan vahinkoa. Mahdollisena syynä tähän pidetään sen lisäksi että kaupungissa ei ollut raskasta teollisuutta myös sitä, että amerikkalaiset olivat valinneet jo ennen sodan loppua Heidelbergin päämajansa paikaksi. 29. maaliskuuta 1945 saksalaisjoukot vetäytyivät Heidelbergistä ja räjäyttivät Neckarin ylittävät sillat, niiden joukossa myös kuuluisan Alte Brücken, hankaloittaakseen liittoutuneiden etenemistä. Kuitenkin jo seuraavana päivänä yhdysvaltalaiset valtasivat Heidelbergin ilman varteenotettavaa vastarintaa.


title: Heidelberg

text: Toisen maailmansodan loputtua lähes vaurioitumattomaan Heidelbergiin virtasi paljon pakolaisia, jotka olivat menettäneet kotinsa tai jotka oli karkotettu Saksan entisiltä itäisiltä alueilta. Heidelberg liitettiin Yhdysvaltain miehitysvyöhykkeeseen ja yhdysvaltalaiset perustivat kaupunkiin Euroopan-päämajansa.


title: Heidelberg

text: Heidelbergin yliopisto aloitti ensimmäisenä Länsi-Saksan korkeakouluna vuoden 1946 tammikuussa taas opetuksen. Jo ennen sotia yliopisto oli siirtänyt joitakin laitoksiaan vanhastakaupungista Neckarjoen toiselle puolelle, vuonna 1951 sitten alettiin rakentaa aivan uutta Neuenheimer-Feld-kampusta kaupungin länsilaidalle. 1955 Heidelbergin vanhan, runsaan kilometrin idempänä sijainneen aseman korvasi uusi pääasema, joka oli aikoinaan Saksan modernein rautatieasema. 1960- ja 1970-luvuilla Heidelbergin asukasluku nousi ja kaupungin eteläosaan rakennettiin kaksi uutta asuinaluetta, Boxberg ja Emmertsgrund. Kaupungin alueen laajenemisen päätti vuonna 1975 Neckarin laaksossa sijaitsevan Ziegelhausenin kunnan liitos. Samoihin aikoihin vanhaakaupunkia saneerattiin muuntamalla vanhankaupungin pääkatu jalankulkuvyöhykkeeksi.


title: Heidelberg

text: Äärivasemmistolainen terroriryhmä RAF eli punainen armeijakunta teki Heidelbergissä 1970- ja 1980-luvuilla kaksi iskua. 24. toukokuuta 1972 pommi-iskussa Yhdysvaltain asevoimien päämajaa vastaan kuoli kolme amerikkalaissotilasta ja viisi loukkaantui. Sen sijaan yritys murhata Yhdysvaltain maavoimien Euroopan osaston komentaja Frederick James Kroesen singolla 15. syyskuuta 1981 epäonnistui.


title: Heidelberg

text: Anomus liittää Heidelbergin linna ja vanhakaupunki Unescon maailmanperintöluetteloon hylättiin vuonna 2005, mutta Heidelberg pyrkii edelleen maailmanperintökohteeksi. Yhdysvaltain asevoimien läsnäolon tulevaisuus on Heidelbergissä epävarma, koska Yhdysvaltain turvallisuuspolitiikka on muuttunut syyskuun 11. päivän terroritekojen jälkeen, lisäksi on suunnitelmia siirtää maajoukkojen päämaja Wiesbadeniin.


title: Heidelberg

text: Kaupunki on kuuluisa Saksan vanhimmasta, vaaliruhtinas Ruprecht I:n vuonna 1386 perustamasta yliopistosta, joka on nykyisin nimeltään Ruprecht-Karls-Universität. Yliopisto oli kauan varsin tuntematon, vaikka muun muassa Martin Luther kävi siellä vuonna 1518. Yliopiston kukoistuskausi alkoi vasta 1500-luvun puolivälissä ja jatkui vuoteen 1618, jolloin kolmikymmenvuotinen sota oli kova isku. Yliopisto jouduttiin sulkemaan joksikin aikaa sodan takia. Sotaa seurasivat huonommat vuodet ja yliopisto elpyi kunnolla vasta 1800-luvun alussa. Seuraavaksi yliopistoa koetteli toinen maailmansota, jolloin monia työntekijöitä jouduttiin irtisanomaan poliittisista syistä. Sodan jälkeen yliopisto joutui taas työskentelemään entisen asemansa saavuttaakseen.


title: Heidelberg

text: Yliopiston ohella kaupunki on tunnettu linnasta, jonka ensimmäisen osan Ruprecht III rakennutti. Siitä kasvoi linna vasta 1600- ja 1700-lukujen aikana, kun uudet omistajat laajensivat rakennusta jokainen oman aikakautensa tyylillä. Linna on kärsinyt mittavia tuhoja kolme kertaa tähänastisen historiansa aikana. Kertaalleen se tuhoutui 30-vuotisessa sodassa, kerran sen tuhosivat ranskalaiset, ja viimeisen iskun antoi salama. Salaman aiheuttaman tulipalon jälkeen linnaa ei enää yritetty korjata.


title: Heidelberg

text: Paitsi itse linnan uudelleenkorjauksiin ja laajentamisiin, ovat omistajat nähneet vaivaa myös puutarhan suhteen. Vuoren rinteellä sijaitsevaan linnaan ei ollut kovin helppoa saada näyttävää puutarhaa, mutta parin vuoden kovan työn tuloksena syntyi varsin kaunis puutarha suihkulähteineen.


title: Heidelberg

text: Heidelbergilaiset muistavat linnansa palamista vuosittain järjestettävän Schlossfestin ('linnajuhla') aikana. Elokuussa järjestettävä juhla huipentuu ilotulitukseen ja taidokkaaseen valonäytökseen, jonka aikana linna ja Neckarin ylittävä silta näyttää palavan roihuavalla liekillä.


title: Heidelberg

text: Kaupungin parhaita näköalapaikkoja ovat joen pohjoispuolella sijaitseva Philosophenweg ja korkeimman vuoren huippu Königstuhl. Philosophenwegillä (Filosofinpolku) on puisto, jossa kasvaa eksoottisempia kasveja. Alueelta on kuitenkin erinomainen näkymä joen toisella puolella olevaan vanhaan kaupunkiin ja linnaan. Nimensä paikka on saanut siitä, että yliopiston opettajat ja opiskelijat ovat viihtyneet tällä kauniilla paikalla.


title: Heidelberg

text: Königstuhlille nouseminen on kokemus sinänsä, jos käyttää Bergbahnia: vuorenrinnettä ylös nousevaa vaunua. Alempi Bergbahn nousee Vanhasta kaupungista linnalle ja on huomattavasti uudempi kuin linnasta ylös huipulle nouseva vaunu. Kyseinen rata rakennettiin jo vuonna 1890 ja vanhat puiset vaunut ovat edelleen käytössä. Huipulta näkee pitkälle Reinin jokilaaksoon.


title: Heidelberg

text: Heidelberg on täynnä museoita, vanhoja rakennuksia ja kirkkoja. Hieman syrjemmässä on myös eläintarha ja iso maauimala. Bismarkplatzilta pääsee bussilla kumpaankin.


title: Heidelberg

text: Heidelberg on toisesta maailmansodasta lähtien ollut Yhdysvaltain asevoimien Euroopan päämaja. Hallinto on tosin keskittynyt lähellä sijaitsevaan Stuttgartiin, mutta Heidelbergissä asuu iso joukko sotilaita ja sen vieressä on armeijan lentokenttä.


title: Heidelberg

text: Niinpä vuonna 2003 Heidelbergissä nähtiin useampia mielenilmauksia Irakin sotaa vastaan. Opiskelijat järjestivät ennen varsinaisen sodan alkua lähes koko päivän kestäneen mielenosoituksen marssimalla kesken koulupäivän päämajan eteen. Tämä aiheutti huomattavia liikenteen uudelleen järjestelyjä, sillä päämajan edessä kulkee yksi Heidelbergin pääväylistä.


title: Kasvi (täsmennyssivu)

text: Kasvi voi tarkoittaa seuraavia:


title: Elvingin torni

text: Elvingin torni on Kouvolassa entisen Valkealan kunnan alueella sijaitseva näkötorni. Vuorineuvos Rudolf Bernhard Elving rakennutti sen Kirjokiven kartanon maille vuosina 1905–1907. Tornin tarkoituksena oli alun perin auttaa ympäröivän alueen palovartioinnissa ja muussa valvonnassa. Toisen maailmansodan aikana se palveli ilmavalvontapaikkana mutta rapistui sittemmin huonoon kuntoon. Vuonna 1994 Kymiyhtiö ja Valkeala/Vekaran ja Valkealan Lionsklubit päättivät kunnostaa Museoviraston kulttuurihistoriallisesti arvokkaaksi rakennukseksi määrittelemän tornin, ja se avattiin yleisölle kesällä vuonna 1995.


title: Mikko Peltola (juontaja)

text: Mikko ”Peltsi” Peltola (s. 16. maaliskuuta 1974 Helsinki) on suomalainen juontaja ja toimittaja. Peltola tuli alun perin tunnetuksi televisiossa juontaessaan Yleisradion Summeria. Hän vakiinnutti paikkansa yhtenä Suomen kuunnelluimmista radiojuontajista tehdessään Radiomafian aamuohjelmaa yhdessä Juuso Myllyrinteen kanssa. Radiojuontajan tehtäviensä ohella Peltola on toiminut lisäksi lukuisissa TV-ohjelmissa, kuten Summeri-, Tiikeri- ja Sohva -nuortenohjelmissa. Peltola on toiminut myös muissa suuremmissa televisiotuotannoissa (Emma-gaala 2004–2008, Halosenniemen Joulu) ja hyväntekeväisyyskampanjoissa. Myllyrinteen siirryttyä muihin tehtäviin Peltola jatkoi radiotoimittajan työssä YleX:n aamuohjelman juontamista yhdessä ensin Juha ”Juhalahti” Lahden ja myöhemmin Marja Hintikan ja Ari Auran (nyk. Hursti) sekä Ilkka ”Ile” Uusivuoren kanssa. Vuoden 2008 alussa Peltola siirtyi juontamaan YleX Iltapäivää yhdessä Uusivuoren ja Jussi "Insinööri" Putkosen kanssa. Peltola oli Ylen Hyvän Nenäpäivä-varainkeruu- ja -tiedotuskampanjan kasvo vuonna 2007 ja 2009. Peltola juonsi viimeisen lähetyksensä YleX:ssä 31. joulukuuta 2009.


title: Mikko Peltola (juontaja)

text: Hänet on palkittu Telvis-gaalassa suosituimpana radiojuontajana vuosina 2004, 2005 ja 2006. Lisäksi yhdessä Juuso Myllyrinteen kanssa Peltola valittiin "Vuoden radiotoimittaja" -palkinnon saajaksi Musiikki ja Median Industry Awards -tapahtumassa vuonna 2003.


title: Mikko Peltola (juontaja)

text: Aktiivisena pyöräilijänä tunnettu Peltola valittiin vuonna 2007 vuoden pyöräilijäksi sekä hänet palkittiin Liikenneturvan Tiedotuspalkinnolla työstään pyöräilykypärän käytön edistäjänä. Hän on työssään aktiivisesti puhunut pyöräilykypärän käytön edistämisen puolesta.


title: Mikko Peltola (juontaja)

text: Vuosina 2008 ja 2009 Peltola on juontanut Suomen euroviisukarsinnan ja toiminut euroviisujen kommentaattorina Jaana Pelkosen kanssa. Vuonna 2010 Peltola juonsi vielä Pelkosen kanssa viisukarsinnat, mutta ei ollut enää kommentaattorina Oslon kansainvälisissä viisulähetyksissä. Peltola on toiminut myös Seinäjoen Tangomarkkinoiden, "Erätulilla"- ja "Peltsin Lappi" -televisio-ohjelmien juontajana.


title: Mikko Peltola (juontaja)

text: Vuonna 2017-2018 Peltolalla on käynnissä "Peltsin kova vuosi". jossa hänellä on suoritettavanaan kuusi pitkää kastävyysurheiluhaastetta luonnossa. Ensimmäinen haaste oli merimelonta Helsingistä Hankoon ja toinen polkujuoksu 140 km pitkä Karhunpolku-vaellusreitti Pohjois-Karjalassa. Sarjan loput jaksot kuvataan vuoden 2018 aikana.


title: Mikko Peltola (juontaja)

text: Mikko Peltola meni naimisiin 2009 sairaanhoitaja-avovaimonsa Anun kanssa. Vuonna 2010 he saivat tyttären ja vuonna 2012 heille syntyi poika, jolla on Downin oireyhtymä.


title: Mikko Peltola (juontaja)

text:
Peltola harrastaa kalastusta ja hän suoritti kalastusoppaan ammattitutkinnon vuonna 2012. Syksyllä 2013 Peltola julkaisi yhdessä Mika Wickströmin kanssa kirjan "Peltsin kala-apajat".Peltsin matkassa: Järvi-Suomen kiehtovat ottipaikat, Mikko Peltola, Mika Wickström, Tammi 2016
Peltsin Lapissa, Mikko Peltola, Mika Wickström, Tammi 2017


title: Juha Lahti

text: Juha ”Juhalahti” Lahti on suomalainen juontaja ja tv-persoona.


title: Juha Lahti

text:
Lahti tuli tunnetuksi YleX:n radiojuontajana juontaessaan yhdessä Mikko ”Peltsi” Peltolan kanssa suosittua aamuohjelmaa YleX Aamua. Lahti korvasi Peltolan juontajaparina aiemmin toimineen Juuso Myllyrinteen. Lahti kuului YleX:n aamutiimiin myös Myllyrinteen aikana, mutta oli silloin pienemmässä roolissa.
Lahti siirtyi 31. heinäkuuta 2006 YleX Aamusta Yle Viihteeseen ja hänen tilalleen tuli Ilkka ”Ile” Uusivuori.


title: Juha Lahti

text: Lahti esiintyi YleX:llä ja TV2:lla pyörivässä Radio Millennium -ohjelmassa radiojuontaja Johnnynä. Hän on juontanut myös muun muassa Emma-gaalaa, Muuvi-musiikkivideopalkintogaalaa sekä Internetissä pyörivää Yle Extrat -mokaohjelmaa. Lahti nähtiin juontajana myös yhdessä Tammerkosken sillalla jaksossa.


title: Juha Lahti

text: Juha Lahti on tuottanut ja säveltänyt YleX:n joulukappaleita vuodesta 2003 asti. Kappaleissa laulaa YleX:n juontajia.


title: Juha Lahti

text: Lahti työskentelee tällä hetkellä Ylellä tuottajana. Hän tuotti Ylen ensimmäisen elektronisen urheilun lähetyksen Assembly Summer 2014 -tapahtumasta. Muita projekteja ovat mm. Noin viikon uutiset ja Radio Millennium.


title: Peltsi

text: Peltsi voi tarkoittaa seuraavaa:


title: Charles Stross

text: Charles David George Stross (s. 18. lokakuuta 1964 Leeds) on brittiläinen tieteiskirjailija.


title: Charles Stross

text: Charles Stross kuuluu uusiin kovaa tieteiskirjallisuutta kirjoittaviin brittiläisiin kirjailijoihin muun muassa Alastair Reynoldsin ja Ken MacLeodin ohella. Strossin ensimmäinen novelli "The Boys" julkaistiin Interzone-lehdessä vuonna 1987. Hänen ensimmäinen romaaninsa "Singularity Sky" julkaistiin vuonna 2003 ja se oli yksi Hugo-ehdokkaista. Stross asuu nykyään Edinburghissa, Skotlannissa.


title: Charles Stross

text: Strossin novelli "The Concrete Jungle" palkittiin vuonna 2005 Hugo-palkinnolla. Vuonna 2006 Strossin kirja "Accelerando" voitti Locus-palkinnon parhaasta tieteisromaanista.


title: Charles Stross

text: Vuonna 2006 World Transhumanist Association myönsi Charles Strossille "H.G. Wells award for Outstanding Contributions to Transhumanism" -palkinnon.


title: Vuoden 1996 kesäolympialaisten mitalitaulukko

text: Vuoden 1996 kesäolympialaisissa oli ohjelmassa 271 kilpailutapahtumaa. Mitalitaulukon ensimmäinen oli isäntämaa Yhdysvallat.


title: Petsamon lääni

text:
Petsamon lääni () syntyi kun Petsamon alue Tarton rauhassa vuonna 1920 sovittiin liitettäväksi Suomeen. Liittäminen tapahtui 14. helmikuuta 1921. Petsamo oli omana lääninä vuoden 1921 loppuun. Seuraavan vuoden alussa se liitettiin Oulun lääniin Petsamon kihlakuntana, jonka ainoa kunta oli nimeltään Petsamo. Vuoden 1938 alussa perustettiin Lapin lääni, johon Petsamon kuntakin kuului. Kunta luovutettiin Neuvostoliitolle vuonna 1944 ja asia vahvistettiin 1947 Pariisin rauhassa. Maapinta-alaltaan 10480 neliökilometrin alueella oli vuonna 1941 henkikirjoilla 4750 asukasta.
Petsamon liittämisestä Suomeen sovittiin Tarton rauhansopimuksessa, mutta jo ennen sopimuksen virallista hyväksymistä Suomen hallitus asetti syksyllä 1920 komitean suunnittelemaan alueen olojen järjestämistä. Komitean mietintö valmistui 9. lokakuuta 1920 eli ennen rauhansopimuksen allekirjoittamista Tartossa. Komitea ehdotti Petsamon hallinnon järjestämistä siten, että siitä muodostettaisiin oma lääni, koska Oulu sijaitsi kaukana ja Petsamon oloja tunnettiin huonosti muualla Suomessa.


title: Petsamon lääni

text: Komitea ehdotti myös Petsamon pitämistä miehitettynä, koska Norjan ja Neuvosto-Venäjän ulkopolitiikka koettiin uhkaksi. Miehityksen toimeenpani rajavartioston osasto, jonka koko ei saanut olla kovin suuri, jottei Norjassa ilmenisi katkeruutta, mutta koon tuli olla riittävä bolševikkien hyökkäyksen varalta. Presidentti Ståhlberg julisti Petsamoon poikkeustilan 21. tammikuuta 1921, koska alueen tilannetta ei oikein tunnettu. Eduskunta oli hyväksynyt syksyllä 1920 poikkeustilan mahdollistavan lain, jolla varauduttiin kommunistien rajan yli tapahtuvaan poliittiseen kiihotukseen. Hallitus piti tällaista lakia ehtona Tarton rauhansopimuksen ratifioinnille.


title: Petsamon lääni

text: Petsamon lääninhallinto järjestettiin vain vuodeksi 1921, joten virkamiehet nimitettiin määräajaksi. Hallintoa johti maaherra, jolla poikkeustilan vuoksi oli muiden läänien maaherroja laajemmat valtuudet. Esimerkiksi muiden virkamiesten kirjeet muualle Suomeen kulkivat maaherran kautta. Maaherralla oli valtuudet valvoa lääninsä asukkaita, normaalia laajemmat mahdollisuudet toimituttaa etsintöjä ja vangitsemisia, oikeus rajoittaa ihmisten liikkumis- ja oleskeluoikeutta lääninsä alueella ja antaa määräyksiä jopa rajavartioston joukoille. Toisaalta hänen tuli järjestää elintarvikkeiden jakelu asukkaille.


title: Petsamon lääni

text: Maaherrana toimi eversti Ilmari Helenius, jota sekä valtio että petsamolaiset pitivät sopivana henkilönä hoitamaan virkaansa. Hän oli kotoisin rajaseudulta ja Venäjän keisarikunnan palveluksessa toimineena osasi venäjän kieltä. Helenius oli hyvin perillä myös poliisin toiminnasta, sillä hän oli työskennellyt Helsingin vt. poliisipäällikkönä.


title: Petsamon lääni

text: Yksi lääninhallituksen ensimmäisistä toimista oli väestönlaskenta ja uskollisuuden valan ottaminen. Asukkaat suostuivat valan vannomiseen, vain yksi luostarin munkki teki poikkeuksen. Valan sai vannoa joko suomeksi tai venäjäksi, sillä osa väestöstä osasi vain venäjää. Käytännössä valatilaisuuksien järjestäminen oli hankalaa petsamolaisten asuessa läänissään hyvin hajallaan. Valatilaisuuksia pidettiin vielä vuonna 1922. Valtaosa asukkaista piti suomalaista hallintoa parempana kuin edeltäneitä epävakaita oloja, vaikka uutta hallintoa moitittiin yhteyksien katkaisemisesta Venäjään ja Norjan suhtautumisen muuttumisesta vihamieliseksi.


title: Petsamon lääni

text: Ennen suomalaisen hallinnon muodostamista Petsamossa oli ollut venäläinen paikallishallinto, jonka toiminta oli vähänlaista ja sekä oikeudelliset että hallinnolliset asiat lähes kokonaan järjestämättä. Kyläkokous ja kylän vanhin olivat olleet keskeiset toimijat ja ylemmät venäläiset virkamiehet olivat vierailleet harvoin Petsamossa. Venäjän vallankumouksen seurauksena alueelta muuttivat pois kaikki virkamiehet ja opettajat. Vaikka bolševikit olivat tuoneet uuden virkamiehistön, eivät suomalaiset suunnitelleet tulevan hallinnon olevan jatkoa aiemmalle, vaan hallinto haluttiin järjestää kokonaan uudelleen. Petsamon läänin maaherran tehtäväksi jäi myös kunnallishallinnon järjestäminen.


title: Petsamon lääni

text: Lääninhallinto aloitti pian asukkaiden suomalaistamisen, jossa keskeisiä toimijoita olivat suomenkieliset koulut. Läänin venäläisten ja karjalaisten perheiden uskottiin niiden avulla omaksuvan suomalaisuuden ja suomenkielisyyden. Tarkoitusta varten perustettiin keväällä 1921 kaksi koulua. Opetuksen järjestämistä vaikeutti kuitenkin oppilaiden rajallinen kielitaito ja opettajien toimiminen myös elintarvikkeiden jakajina. Aikuisväestölle pidettiin kerran viikossa kansantajuisia esitelmiä ja heidän suopeuttaan uudelle hallinnolle pyrittiin lisäämään myös vapauttamalla heidät verojen maksamisesta. Verovapauden myöntämiseen vaikutti tosin myös se, ettei petsamolaisilla ollut käytössään Suomen rahaa, ja he olivat vähävaraisia.


title: Petsamon lääni

text: Valtioneuvosto nimitti läänin maaherran, lääninsihteerin ja kruununvoudin. Maaherraksi valittiin ratsuväen eversti Ilmari Helenius, lääninsihteeriksi maanmittausinsinööri Väinö Ahla ja kruununvoudiksi varatuomari Lauri Itkonen. Helenius siirtyi Uudenmaan läänin maaherraksi jo syksyllä 1921, jonka jälkeen lääninsihteeri Ahla ja kamreeri Lauri Tuomola hoitivat läänin hallintoa maaherran puolesta. Petsamossa lääninhallinto oli hyvin maaherrakeskeinen ja kaikkien hallinnonalojen käytännön johtaminen oli keskitetty hänelle.


title: Petsamon lääni

text: Muut lääninhallituksen virkamiehet palkkasi maaherra. Lääniin palkattiin kaksi kansakoulunopettajaa, kanslisti, kirjanpitäjä, kätilö, lennätinvirkamies, lääkäri, metsänhoitaja, pappi ja kaksi sairaanhoitajaa. Palkan lisäksi valtio maksoi heille kalustetun huoneen, lämmön, veden sekä meno- ja paluumatkan toimipaikalle. Hyvä palkka ei tahtonut riittää houkuttelemaan henkilöstöä Petsamoon, joka sijaitsi etäällä ja jossa olot poikkesivat muun Suomen oloista. Virkamiesten ja virkailijoiden oli varsinaisten virkatehtäviensä ohessa hoidettava myös muita maaherran pyytämiä tehtäviä. Lääninhallitus pani alulle myös kunnallishallinnon ja hoiti sen piiriin kuuluvia tehtäviä. Läänin lakkauttamisen jälkeen lääninhallituksen tehtävät siirtyivät sellaisille viranomaisille, jotka muualla Suomessa jo näitä hoitivat.


title: Petsamon lääni

text:
Petsamon lääni oli muihin lääneihin verrattuna alueeltaan kovin pieni ja
sisäasiainministeriö piti jo keväällä 1921 lääninhallintoa liian kalliina ja pyrki sen lopettamiseen. Petsamoa varten varatut määrärahat ylitettiin ja lääninhallintoon osoitetuista varoista ei koettu olevan paljoakaan hyötyä. Rahaa tosin käytettiin myös Petsamo-yhtiön toimintaan. Valtion tilintarkastajat pitivät Petsamon hallintoa hapuilevana ja sen suunnittelua olemattomana. Lääninhallinnon olemassaoloa eivät myöskään vaatineet ulkomailta alueeseen kohdistuva uhka, eikä asukkaiden tyytymättömyys uuteen hallintoon, sillä he eivät suhtautuneet Suomen viranomaisiin vihamielisesti. Asukkaiden hoidettavaksi uskallettiin antaa kunnallishallinto ja sen järjestämiseksi Petsamosta tehtiin kunta.


title: Petsamon lääni

text: Päätös läänin lopettamisesta tehtiin kesällä 1921 ja vuoden 1922 alusta lähtien Petsamo kuului väliaikaisena kihlakuntana Oulun lääniin. Maaherra muutti pois Petsamosta lokakuussa 1921 ja hän oli tyytyväinen elintarvikkeiden jakelun järjestämiseen ja asukkaiden suomalaistamisen aloittamiseen. Alueen taloudellinen tilanne oli edelleen kehno ja muitakin ongelmia oli, mutta asukkaat tulivat jotenkuten toimeen. Vaikeaa oli esimerkiksi uuden valtakunnanrajan merkitseminen erämaahan. Suomalaiset joutuivat suorittamaan rajankäynnin itse ja saivatkin sen valmiiksi marraskuussa 1921 ennen määräajan päättymistä. Venäläiset vaativat uutta rajankäyntiä, mutta tähän aikaan vuodesta se ei enää onnistunut. Suomen hallitus myöntyi kuitenkin venäläisten vaatimaan merkityn rajalinjan muutokseen, jotta päästäisiin sopuun ja saataisiin uudelle rajalinjalle molempien hyväksyntä. Tämän vuoksi rajan kulkua muutettiin Kalastajasaarennolla.


title: Vuoden 1998 talviolympialaisten mitalitaulukko

text: Vuoden 1998 talviolympialaisissa oli mukana urheilijoita 72 eri maasta, jotka kilpailivat 68 olympiatapahtumassa. Mitalitaulukon ykkössijan saavutti Saksa.


title: Talviolympialaiset 1998

text: XVIII talviolympialaiset pidettiin Naganossa Japanissa. Kilpailut avattiin 7. helmikuuta ja päätettiin 22. helmikuuta vuonna 1998.


title: Talviolympialaiset 1998

text: Kisojen valintaprosessi pidettiin 15. kesäkuuta 1991 Birminghamissa, Britanniassa.


title: Talviolympialaiset 1998

text: Kisojen avajaisten luonne oli hillitty, mutta vastoin japanilaisten toiveita seremoniat vietiin läpi päivänvalossa. Tapahtuma aloitettiin jo kello 11 aamupäivällä, jolloin Yhdysvalloissa oli perjantai-ilta, New Yorkissa kello yhdeksän.


title: Talviolympialaiset 1998

text: Pääosaan avajaisissa nousivat isäntämaassa huippusuositut sumopainijat, joille annettiin koko tilaisuuden suurimmat aplodit. Aluksi 36 japanilaisen kansallisurheilun harjoittajaa suorittivat shiko-rituaalin, minkä jälkeen avajaisten päätähti, suurmestari () Akebono nousi sumopainin ottelukenttää "dohyota" muistuttaneelle lavalle ja esitti yokozuna dohyo-iri -rituaalin. Jalkojen nostamisella ja tarmokkaalla maahan laskemisella (shiko) oli tarkoitus ajaa pahat henget tiehensä ja viestittää, että kilpailut pidettäisiin reilun urheiluhengen nimissä. Sumopainijoiden lisäksi avajaisten teema noudatteli muiltakin osin Japanin satu- ja tarinakulttuuria, muun muassa balettitanssin muodossa.


title: Talviolympialaiset 1998

text: Avajaisten kisojen rauhaan vedonneen kappaleen oli säveltänyt britti Andrew Lloyd Webber ja sen lauloi Ryoko Moriyama. Avajaiset lopetettiin Ludwig van Beethovenin sävelmään, jonka kuoro-osuuteen yhtyivät eri puolilla maapalloa, New Yorkissa, Pekingissä, Berliinissä, Hyväntoivonniemellä ja Sydneyssä sijainneet orkesterit.


title: Talviolympialaiset 1998

text: Suurkisojen avajaisille tyypillisesti avajaisissa puheen pitivät maan keulahahmo, keisari Akihito, olympiatoimikunnan puheenjohtaja Eishiro Sato sekä Kansainvälisen olympiakomitean puheenjohtaja Juan Antonio Samaranch.


title: Talviolympialaiset 1998

text: Olympiaohjelmassa oli 72 tapahtumaa 14 eri urheilulajissa.


title: Talviolympialaiset 1998

text: Kisoihin osallistui 2 180 urheilijaa 72 maasta.


title: Talviolympialaiset 1998

text: Vuoden 1998 talviolympialaisten mitalitaulukon ykkössijan saavutti Saksa.


title: Aaltovoima

text: Aaltovoima on kehitteillä oleva energian tuotantotapa, jossa tuulten synnyttämien aaltojen energiaa muunnetaan sähköksi. Menetelmä on pääosin koevaiheessa, kustannustason vuoksi tuotantokäyttöön ei 2010-luvulle tultaessa oltu aaltovoimalaitoksia juurikaan rakennettu. Aaltovoiman merkittävä kilpailija on merituulivoima.


title: Aaltovoima

text:
Veden aaltoliike sisältää runsaasti energiaa, mutta sen hyödyntäminen on haastavaa.
Aaltovoimaloiden kehitystyön haasteina on ollut rikkoutuminen myrskyissä sekä suuri tilantarve varsinkin rannikoilla. Energiantuotannon kannalta parhaat alueet ovat usein myös hankalimpia voimaloiden rakentamiselle. Merienergialaitokset halutaan tyypillisesti sijoittaa lähellä rannikkoa, sillä sähkön siirtäminen merikaapeleilla on kallista. Aaltovoimaloiden rakenteita koettelevat korroosio ja meressä ajelehtivat esineet.


title: Aaltovoima

text: Aaltoenergian lisäksi veden mekaanista energiaa hyödyntäviä energiantuotantomuotoja ovat vuoroveden, merivirran ja vesiputousten (jota nimitetään vesivoimaksi) energian valjastamiseen perustuvat tekniikat.


title: Aaltovoima

text: Ensimmäinen patentti aaltovoimalle myönnettiin vuonna 1799. Alalla oli kuitenkin hiljaista 1970-luvulle saakka.


title: Aaltovoima

text: Kuuluisimpia on englantilainen suunnitelma kelluvista "ankoista", jotka ovat aaltojen heiluttamia kellukkeita. Niiden liikettä käytettäisiin pumppaamaan vettä energiavarastona toimivaan tekojärveen.


title: Aaltovoima

text: 1970-luvun puolivälissä öljykriisi innoitti Edinburghin yliopiston insinöörin, tohtori Stephen Salterin kehittämään aaltogeneraattorin, joka tunnetaan nimellä "Salterin ankka". "Ankat" olivat talon kokoisia kelluvia kanistereita, jotka kiinnitettäisiin meren pohjaan narulla. Niiden keinuessa edestakaisin hydrauliikka muuttaisi liikkeen pyöriväksi, ja sitten se pyörittäisi generaattoria. Laskelman mukaan yksi "ankka" pystyisi tuottamaan 6 megawattia sähköä — tarpeeksi 4 000:lle kodille. Niitä oli määrä asentaa usean tusinan ryhmiin.


title: Aaltovoima

text: Ensimmäisten arvioiden mukaan näin tuotettu sähkö olisi kalliimpaa kuin millään muulla tavalla tuotettava sähkö. Mutta kun Salter ryhmineen paranteli suunnitelmaa, hinta saatiin laskemaan ydinvoimalan tuottaman sähkön tasolle.


title: Aaltovoima

text: Vuonna 1982 hallitus lakkautti Salterin tutkimusohjelman. Syyt pidettiin salassa. Yleisesti uskotaan, että syynä oli ydinenergiateollisuuden lobbaus. Tri Salterin mukaan uusia energianlähteitä voitaisiin arvioida tarkasti vasta kun ydinvoiman vaikutus poistettaisiin yhtälöstä.


title: Aaltovoima

text: Aaltovoimalat voidaan brittiläisen merienergian tutkimuskeskuksen (EMEC) mukaan jakaa toimintatavaltaan kahdeksaan eri tyyppiin, jonka lisäksi on joitain muita ratkaisutapoja. Erilaisia pilottihankkeita on käynnissä runsaasti eri puolilla maailmaa.


title: Aaltovoima

text: Salterin ankat innoittivat muita suunnitelmia. Yksi sellainen on 140-metrinen, käärmemäinen, meren pinnalla kelluva "Pelamis". Sen suunnittelivat Salterin entiset oppilaat Pelamis Wave Power -yhtiössä. Tämän aaltovoimalan sylinterin muotoiset, halkaisijaltaan 3,5 metrin rakenneosat on liitetty toisiinsa saranoiduilla liitoksilla. Aallot kääntävät näitä Pelamiksen niveliä, minkä vaikutuksesta männät pumppaavat nestettä turbiineihin ja pyörittävät sähköä tuottavia generaattoreita. Sähkö siirretään kaapelilla rannalle. Pelamisin laitteet tuottavat sitä enemmän energiaa, mitä suurempia aallot ovat. Yksi Pelamis pystyy tuottamaan 750 kW.


title: Aaltovoima

text:
Finavera Renewablesin "Aquabuoy" on yksinkertainen 25-metrinen putki joka on ankkuroitu merenpohjaan.
Se kelluu pystyssä niin, että vain sen pää näkyy pinnalle. Sen pystysuuntainen liike paineistaa sen sisälle varastoitua vettä. Kun paine on riittävän suuri, vesi purkautuu turbiiniin, joka tuottaa sähköä. Aquabuoysta tulee rahallisesti kannattava vain jos jokainen laite pystyy tuottamaan vähintään 250 kW, mutta vielä siihen ei ole ylletty. Kalifornian rannikolle avattaneen Aquabuoy-voimala vuonna 2012.


title: Aaltovoima

text:
Finavera Renewablesin laitteen kaltaisia poijuja kehittelevät myös muut, esimerkiksi newjerseyläinen Ocean Power Technologies, jonka malli on nimeltään PowerBuoy, ja skottilainen AWS Ocean Energy, jonka mallissa poiju on kokonaan pinnan alla.
Skottilaisen Aquamarine Powerin "The Oyster" jakaa aaltovoimalan kahteen osaan. Ajatus on viedä merelle yksinkertaisia ja kestäviä osia ja pitää monimutkaiset ja herkät osat kuivalla maalla. Oyster on 12 m x 18 m kokoinen metallikaistale. Kun aallot vierivät sen yli, kaistale vääntyilee niiden mukana. Sen liike vaikuttaa mäntiin, jotka pakottavat merivettä paineella putken kautta rannalla sijaitsevaan generaattoriin. Yksi Oyster tuottaa 600 kW.


title: Aaltovoima

text: Skottilaisen Wavegenin "Limpet" (land installed marine powered energy transformer) sijaitsee rannalla. Kun aallot lyövät rantaan, vettä työntyy avonaisesta pohjan läpi kammioon, josta ilma työntyy pois. Poistuessaan ilma pyörittää turbiinia. Kun aalto vetäytyy, alipaine vetää ilman takaisin kammioon, ja tullessaan se pyörittää turbiinia uudelleen. OWC-lähestymiseen (oscillating water column) kehitetty Wellsin turbiini pyörii samaan suuntaan ilman virtaussuunnasta riippumatta. Islayn saarella sijaitseva prototyyppi on ollut toiminnassa vuodesta 2000. Sen kolme kammiota tuottavat keskimäärin 100 kW, mutta suuremmat laitokset voisivat tuottaa kolme kertaa enemmän.


title: Aaltovoima

text: Menestyksekkäin aaltovoimala on Skotlannin ja Norjan rannikoilla kokeiltu englantilaisten yliopistojen yhteistyössä kehittelemä "Blower", jossa aallot työntyvät betoniputkeen puristaen ilmaa tuuliturbiinin läpi. Vetäytyessään aallot imevät ilmaa putkeen ja turbiinin pyörimissuunta vaihtuu. Turbiiniin liitetty generaattori tuottaa sähköä pyörimissuunasta riippumatta. Generaattorin kehitystyö oli projektin suurin haaste, ja se toteutettiin lähes kokonaan opiskelijavoimin ja tietokonemallinnuksena ennen käytännön kokeita. Laitoksen tuotannonvaihteluita voidaan tasata käyttämällä vesitornia tai tekojärveä energian varastoimiseen.


title: Aaltovoima

text: Suomessa aaltovoiman hyödyntämistä on kehittänyt esimerkiksi espoolainen AW-Energy. Yhtiön Waveroller-niminen aaltovoimalayksikkö asennetaan rannikkoveteen meren pohjalle. Laitteella kerätään merien pohja-aaltojen energiaa. Näiden voimakkuuden vaihtelu on huomattavasti pinta-aaltoja pienempää. Tekniikassa vettä kevyemmän levyn edestakainen liike muuntaa aaltojen energian männän liikkeeksi, joka siirretään hydraulijärjestelmällä generaattorille, joka tuottaa siitä sähköä. AW-Energy ja Fortum ovat testanneet menetelmää Portugalissa Penichessä. Kehitteillä on myös koehanke Ranskan Bretagnessa.


title: Aaltovoima

text: Wärtsilä toimittaa AW-Energyn voimaloita asiakkaille.


title: Aaltovoima

text: Suomalainen Wello on menestyksellisesti testannut pinnalla kelluvaa, Pingviiniksi kutsuttua 0,5 MW:n aaltovoimalaa vaativissa aalto-olosuhteissa eurooppalaisella merienergian tutkimuslaitoksen (EMEC) testialueella Skotlannissa. Sähkön tuotanto perustuu aallokon liikkeessä pitämään pyörivään epäkeskoon. Usean vuoden aikana avomerioloissa testatun aaltovoimalayksikön rakennetta on myös kehitetty optimaalisemmaksi.


title: Aaltovoima

text: Brittiläinen Marine Current Turbines on kehittänyt vedenalaisiksi tuulimyllyiksi kutsuttuun lähestymiseen pohjautuvaa aaltovoimalaa.


title: Aaltovoima

text:
Ensimmäinen kaupallisesti kannattava aaltovoimala avattiin lokakuussa 2007 Portugalin rannikolla. Se koostuu kolmesta käärmemäisestä putkesta, jotka kohoilevat aaltojen mukana.
Ruotsalainen Seabased Ab ja Fortum liittivät joulukuussa 2015 Fortumin tilaaman operatiivisen 1 MW:n (3 MW) aaltovoimapuiston valtakunnan sähköverkkoon Ruotsin lounaisrannikolla Sotenäsissä. Tämä 34 pienvoimalayksikön toteutus oli ensimmäinen vaihe suunnitellusta 10 MW:n ja 340 aaltovoimalayksikön kokonaisuudesta.


title: Katharine Hepburn

text: Katharine Houghton Hepburn (12. toukokuuta 1907 Hartford, Connecticut – 29. kesäkuuta 2003 Old Saybrook, Connecticut) oli yhdysvaltalainen elokuvanäyttelijä. Häntä kutsuttiin lempinimellä "First Lady of Cinema", elokuvan ensimmäinen nainen. Hepburn oli yli 60 vuotta jatkuneella urallaan 12 kertaa Oscar-ehdokkaana (naisnäyttelijöistä vain Meryl Streep on ollut useammin) ja sai palkinnon neljä kertaa, useammin kuin kukaan toinen näyttelijä.


title: Katharine Hepburn

text: Hepburn tuli tunnetuksi etenkin lukuisista elokuvistaan Cary Grantin ja Spencer Tracyn kanssa.


title: Katharine Hepburn

text: American Film Institute valitsi hänet vuonna 1999 vuosisadan merkittävimmäksi naisnäyttelijäksi. Hepburn kirjoitti omaelämäkerran nimeltä "Minä".


title: Katharine Hepburn

text: Katharine Hepburn ei ollut sukua toiselle samaan aikaan tunnetulle näyttelijälle Audrey Hepburnille.


title: Katharine Hepburn

text: Hepburn aloitti uransa teatterissa vuonna 1928. Broadway-näytelmässä "The Warrior’s Husband" (1932) tulleen menestyksen jälkeen hänet kutsuttiin Hollywoodiin. Urheilullinen Hepburn ei ollut perinteistä Hollywoodin tähtityyppiä. Hänen kolme ensimmäistä elokuvaansa menestyivät kuitenkin hyvin, ja kolmannesta, "Viattomuuden kukka" (1933), hän sai Oscarin. Paluu Broadwaylle ei sujunut hyvin, ja ura koki alamäen vuoteen 1940 asti.


title: Katharine Hepburn

text: Broadway-komedian "Skandaalihäät" filmatisoinnista alkoi uusi nousu, ja siitä lähtien Hepburn oli enemmän elokuva- kuin teatterinäyttelijä. Hän sai kolme muuta Oscaria, elokuvista "Arvaa kuka tulee päivälliselle" (1967), "Leijona talvella" (1968) ja "Kultalampi" (1981).


title: Katharine Hepburn

text: Hepburn näytteli muissakin klassikkoelokuvissa, kuten "Hätä ei lue lakia" (1939), "Skandaalihäät" (1940), "Afrikan kuningatar" (1951) ja "Äkkiä viime kesänä" (1959).


title: Katharine Hepburn

text: Hepburn esiintyi ensimmäisen kerran televisioelokuvassa vuonna 1976 yhdessä Laurence Olivierin kanssa. Elokuvan nimi oli "Rakkautta raunioilla" (Love Among the Ruins) ja Hepburn sai siitä Emmy-palkinnon.


title: Katharine Hepburn

text: Hepburn näytteli viimeisen kerran vuonna 1994 elokuvassa "Kutsuvat sitä rakkaudeksi" (Love Affair).


title: Katharine Hepburn

text: Katharine Hepburnin vanhemmat olivat suffragetti Katharine Martha Houghton (1878–1951) ja urologi Thomas Norval Hepburn (1879–1962). Katharine oli perheen toiseksi vanhin lapsi. Hänellä oli viisi sisarusta: Thomas ”Tom” Houghton Hepburn (1905–1921), Richard Houghton Hepburn (1911-2000), Robert Houghton Hepburn (1913–2007), Marion Houghton Hepburn Grant (1918–1986) ja Margaret Houghton Hepburn Perry (1920–2006).


title: Katharine Hepburn

text: Hepburnin isä kannusti lapsiaan, erityisesti tyttöjä, uimaan, ratsastamaan, golfaamaan ja pelaamaan tennistä, ja Katharine menestyikin kaikissa näissä lajeissa. Kaunoluistelussa hän voitti pronssia Madison Square Gardenin luistelukerhossa. Golfissa hän ylsi aina semifinaaliin Connecticutin Young Women’s Golf Championship -kisoissa. Erityisesti hän nautti kuitenkin uimisesta ja pulahti usein kotinsa edustalla olevaan kylmään veteen vielä kahdeksankymppisenäkin.


title: Katharine Hepburn

text: Onnellinen lapsuus koki kovan kolauksen, kun 3. huhtikuuta 1921 Hepburn löysi rakkaan isoveljensä Tomin hirttäytyneenä ullakolta. Tämä oli kuollessaan vain 15-vuotias. Perhe ei myöntänyt itsemurhan mahdollisuutta, sillä he pitivät Tomia onnellisena poikana, jolla ei ollut mitään syytä itsemurhaan. Sen sijaan he väittivät, että kyseessä oli eräästä näytelmästä peräisin oleva temppu, joka oli epäonnistunut. Hepburn oli täysin murtunut ja vajosi masennukseen. Hän vetäytyi muiden lasten läheisyydestä ja hänellä oli tämän jälkeen enimmäkseen kotiopettaja. Useiden vuosien ajan hän käytti Tomin syntymäaikaa omanaan. Vasta omaelämäkerrassaan hän paljasti oikean syntymäaikansa.


title: Katharine Hepburn

text: Hepburn kävi koulua Oxford Schoolissa (nykyään Kingswood-Oxford School) West Hartfordissa, Connecticutissa. Sieltä hän siirtyi Bryn Mawr Collegeen. Hepburn erotettiin määräajaksi opinahjostaan kotiintuloajan rikkomisen ja tupakoinnin takia. Vuosia myöhemmin hän myös paljasti, että kävi pimeän tultua naku-uinnilla opiskelupaikan suihkulähteessä. Hepburn suoritti historian ja filosofian tutkinnon vuonna 1928. Samana vuonna oli hänen ensiesiintymisensä Broadwaylla, "Night Hostess" -näytelmässä. Hepburn löysi tiensä teatteriin, ja hän oli tehnyt päätöksen tulla näyttelijäksi. Hänen teatteriuransa alku oli ohdakkeinen eikä ollut ottaa tuulta alleen. Saavutettuaan lopulta läpimurtonsa "The Warrior’s Husband"-näytelmässä, agentti Leland Hayward löysi hänet ja pyysi mukaansa Hollywoodiin näyttelemään "Erokirja"-elokuvan naispääosan.


title: Katharine Hepburn

text: Valmistujaisvuonna tapahtui muitakin merkittäviä asioita Hepburnin elämässä. Hän meni naimisiin Bryn Mawrissa tapaamansa liikemies Ludlow (”Luddy”) Odgen Smithin kanssa. Avioliitto oli myrskyisä, ja he asuivat yhä vähemmän aikaa yhdessä, kun Hepburn matkusti työnsä perässä. He erosivat Meksikossa 1934. Ludlow pelkäsi, että meksikolainen avioero ei olisi laillinen, joten hän hankki toisen avioeron Yhdysvalloissa 1942. Muutaman päivän kuluttua tästä hän meni uudestaan naimisiin toisen naisen kanssa. Hepburn ilmaisi toistuvasti kiitollisuutensa Ludlowin rahallisesta ja henkisestä tuesta uransa alkuvaiheessa. Ludlow pysyi Hepburnin ja tämän perheen elinikäisenä ystävänä. Hepburn päätti, ettei enää mene naimisiin, ja pysyi päätöksessään. Hänellä oli kuitenkin monikymmenvuotinen suhde naimisissa olevaan Spencer Tracyyn tämän kuolemaan vuonna 1967 asti.


title: Katharine Hepburn

text: 21. syyskuuta 1938 Hepburn oli kotonaan Old Saybrookissa Connecticutissa, kun hurrikaani iski heidän taloonsa ja tuhosi sen. Hepburnin onnistui paeta täpärästi ennen kuin talo suistui alas kallioilta. Omaelämäkerrassaan "Minä" hän kertoo menettäneensä 95 % tavaroistaan hurrikaanissa, mukaan lukien "Viattomuuden kukka" -elokuvasta ("Morning Glory") saamansa Oscar-patsaan, joka myöhemmin löydettiin vahingoittumattomana.


title: Katharine Hepburn

text: Hepburn oli uskonnoltaan ateisti.


title: Katharine Hepburn

text:
Hepburn näytteli ensimmäistä kertaa Spencer Tracyn kanssa vuonna 1942 George Stevensin ohjaamassa elokuvassa "Tie miehen sydämeen" ("Woman of the Year"). Näyttelijöiden kemiat kohtasivat myös valkokankaan takana, ja heidän välilleen syntyi vuosikymmeniä kestänyt romanssi. Tracy oli mennyt naimisiin Louise Treadwellin kanssa vuonna 1923, mutta katolilaisuuteensa vedoten hän ei koskaan eronnut vaimostaan.
Hepburn ja Tracy kätkivät suhteensa suurelta yleisöltä, eivätkä ikinä asuneet yhdessä lukuun ottamatta Tracyn elämän viimeisiä vuosia. Myös silloin he pitivät omat asuntonsa.


title: Katharine Hepburn

text: Useimmat heidän yhteisistä elokuvistaan painottavat pariskuntien kohtaamia ongelmia, kun he yrittävät löytää suhteeseensa oikean voimatasapainon. He esiintyivät yhdessä yhteensä yhdeksässä elokuvassa.


title: Katharine Hepburn

text: Katharine Hepburn kuoli 96-vuotiaana 29. kesäkuuta 2003 kotonaan Old Saybrookissa, Connecticutissa. Hänet on haudattu Cedar Hillin hautausmaalle Hartfordiin, Connecticutiin. Myös Broadwaylla muistettiin Hepburnin mittavaa teatteriuraa, ja Broadwayn valot himmennettiin tunniksi näyttelijän muistoksi.


title: Katharine Hepburn

text: A. Scott Berg julkaisi kirjansa "Kate Remembered" vain 13 päivää Hepburnin kuoleman jälkeen.


title: Katharine Hepburn

text: Hepburnin toiveiden mukaisesti hänen henkilökohtainen omaisuutensa huutokaupattiin Sothebyn huutokaupassa New Yorkissa 2004. Huutokaupattavana oli Hepburnin vuosien varrella keräämä suuri määrä hänen uraansa liittyvää materiaalia. Lisäksi joukossa oli henkilökohtaisia esineitä, kuten Hepburnin itsensä veistämä rintakuva Spencer Tracystä (sitä käytettiin rekvisiittana "Arvaa kuka tulee päivälliselle?" -elokuvassa, jossa se on pöydällä, jonka ääressä Sidney Poitier soittaa puhelun) sekä hänen öljyvärimaalauksiaan. Huutokaupasta saadut useat miljoonat dollarit Hepburn oli testamentannut perheelleen ja läheisille ystävilleen.


title: Lyijyatsidi

text: Lyijyatsidi Pb(N) on nalleissa käytetty herkästi räjähtävä kiteinen aloiteräjähde.


title: Lyijyatsidi

text: Aine räjähtää 150 mm pudotuksesta tai 7 millijoulen staattisesta varauksesta. Lyijyatsidin räjähdysnopeus (palonopeus) on 5180 m/s. Valkoisten kiteiden tiheys on 4,71 grammaa/cm³. Atomipaino on 291,24 grammaa/mooli. Lyijyatsidi reagoi kuparin, sinkin ja muiden metallien sekä metalliseosten kanssa muodostaen muita, huomattavasti herkemmin räjähtäviä atsideja.


title: Lyijyatsidi

text: Kun lyijyatsidia säilytetään vedessä, on muistettava, ettei vesi ole bakteerista. Bakteerit tuottavat yhdisteitä, jotka reagoivat lyijyatsidin kanssa kaasua muodostaen. Lyijyatsidi on vähemmän särkevä ja herkempää iskulle, lämmölle ja muille voimille, kuin räjähdyselohopea (elohopeafulminaatti).


title: Lyijyatsidi

text:
Lyijyatsidia käytettiin muun muassa toisen maailmansodan aikaisissa pommien ja syvyyspommien räjäyttimissä. Jos sellaisia säilytetään kauan veden alla, lyijyatsidi kiteytyy ja herkistyy muuttuen äärimmäisen räjähdysherkäksi.
Tämän vuoksi mm. sotavuosina alusten mukana uponneet syvyyspommit, joiden räjäyttimissä on juuri lyijyatsidia, ovat erityisen vaarallisia raivattavia.


title: Frederik Pohl

text: Frederik Pohl (26. marraskuuta 1919 New York, Yhdysvallat – 2. syyskuuta 2013 Palatine, Illinois, Yhdysvallat) oli yhdysvaltalainen tieteiskirjailija ja toimittaja. Hänet on nimetty yhdeksi tieteiskirjallisuuden suurmestareista.


title: Frederik Pohl

text: Nuorena Pohl asui New Yorkissa, jossa hän kuului tieteiskirjallisuusfaneista koostuvaan "Futurians"-ryhmään. Ryhmän muihin jäseniin kuuluivat Donald Wollheim, John Michel, Cyril M. Kornbluth, Isaac Asimov, Damon Knight, James Blish ja Judith Merrill. Futurians-ryhmän jäsenten kantavana aatteena oli käsitys, että tieteiskirjallisuus voi toimia poliittisen muutoksen ja yhteiskunnallisen kritiikin välineenä.


title: Frederik Pohl

text: 1950-luvulla Pohl kirjoitti ystävänsä C. M. Kornbluthin kanssa useita novelleja ja romaaneja, joista kuuluisin on satiirinen "Avaruuden kauppamiehet" ("The Space Merchants"), joka kertoo suurten mainostoimistojen hallitsemasta maailmasta.


title: Frederik Pohl

text: Vuosina 1959–1969 Pohl työskenteli "Galaxy"-lehden ja sen sisarlehden "Ifin" toimittajana.


title: Frederik Pohl

text: Pohl palasi tieteiskirjallisuuden pariin 1970-luvulla "Heechee"-sarjallaan ja "Plusmies"-romaanillaan.


title: Frederik Pohl

text: "Avaruuden portti" on saanut Nebula-, Hugo-, Locus- ja Campbell-palkinnot.


title: Frederik Pohl

text: "Plusmies" on saanut Nebula-palkinnon.


title: Sitruunahappo

text:
Sitruunahappo on kolmearvoinen orgaaninen happo. Sen kemiallinen kaava on CHO tai vaihtoehtoisesti
CH(COOH)•COH(COOH)•CH(COOH). Sitä esiintyy luonnossa muun muassa sitrushedelmissä. Elintarvikkeista sitruunahapon tunnistaa E-koodista E330. Sitruunahapon muita nimiä ovat "2-hydroksi-1,2,3-propaanitrikarboksyylihappo" ja Acidum Citricum.
Sitruunahapon CAS-numero on 77-92-9. Sitruunahappoa vastaava anioni on sitraatti-ioni. Carl Wilhelm Scheele eristi sitruunahappoa sitruunamehusta ensimmäisen kerran 1784.


title: Sitruunahappo

text: Sitruunahappo on yksi sitruunahappokierron välivaiheista. Se osallistuu täten lähes kaikkien organismien aineenvaihduntaan.


title: Sitruunahappo

text: Sitruunahapolla on myös kidevedellinen muoto eli sitruunahappomonohydraatti CHO•HO, jonka CAS-numero on 5949-29-1.


title: Sitruunahappo

text: Sitruunahappoa käytetään muun muassa elintarvikkeiden säilöntään, kalkkisaostumien poistamiseen pyykin- ja astianpesukoneista, kahvin- ja vedenkeittimistä, sikojen ripulilääkkeenä, ruosteenpoistoon autojen entisöinnissä, tahranpoistoon vaatteista, ja lisäaineena virvoitusjuomissa. Sitruunahappo on nautittuna haitallista hampaiden kiilteelle. Sitruunahappoa myydään muun muassa apteekeissa, etnisissä kaupoissa ja maataloustuotteita myyvissä liikkeissä.


title: Sitruunahappo

text: Sitruunahappoa valmistetaan ravintoliuoksessa "Aspergillus niger"- ja "Candida guilliermondii" –sienten avulla.


title: Poul Nyrup Rasmussen

text: Poul Nyrup Rasmussen (s. 15. kesäkuuta 1943) on tanskalainen poliitikko. Hän oli Tanskan pääministeri vuosina 1993–2001. Vuosina 2004–2011 Rasmussen toimi Euroopan sosialidemokraattisen puolueen puheenjohtajana.


title: Poul Nyrup Rasmussen

text: Rasmussen syntyi köyhään työläisperheeseen ja aloitti työnteon jo seitsemänvuotiaana. 15-vuotiaana hän oli mukana ensimmäisen oppikoululaisille tarkoitetun sosiaalidemokraattisen järjestön perustamisessa. Rasmussen opiskeli Kööpenhaminan yliopistossa taloustiedettä ja valmistui maisteriksi vuonna 1971. Opintojen päätyttyä hän työskenteli ekonomistina ay-keskusjärjestön talousosastolla.


title: Poul Nyrup Rasmussen

text: Rasmussen valittiin kansankäräjille vuonna 1988, ja hänestä tuli Tanskan sosiaalidemokraattisen puolueen puheenjohtaja 1992. Pääministeriksi Rasmussen valittiin vuonna 1993 sen jälkeen, kun Poul Schlüterin johtama porvarihallitus oli joutunut eroamaan tamilipakolaisten kohteluun liittyneen kohun vuoksi. Pääministerinä Rasmussen toimi vuoteen 2001 saakka, minkä jälkeen hän siirtyi pois puolueen johtotehtävistä 2002.


title: Poul Nyrup Rasmussen

text: Rasmussenin pääministerikaudella oli käytössä niin sanottu Tanskan malli, jonka ansiosta työttömyys saatiin laskettua 4,5 prosenttiin vuoden 2001 loppuun tultaessa. Vuonna 1993 työttömyysprosentti oli ollut 12 prosenttia. Koulutukseen liittyvät toimenpiteet ja tuntuvat työttömyyskorvaukset olivat eräitä mallin ominaispiirteitä.


title: Poul Nyrup Rasmussen

text: Pääministerikautensa jälkeen Rasmussen valittiin Euroopan parlamenttiin vuoden 2004 vaaleissa. Parlamentissa hän istui yhden kauden. Rasmussen toimi myös Euroopan sosialidemokraattisen puolueen puheenjohtajana vuosina 2004–2011.


title: Stylofoni

text: Stylofoni (myyty tuotenimellä "Dübreq Stylophone") oli pienikokoinen elektroninen soitin, jonka keksi Brian Jarvis vuonna 1967. Se koostui metallisesta koskettimistosta, jota soitettiin koskettamalla koskettimia eräänlaisella kynällä ("stylus"). Jokainen kosketin on kytketty halpaan jänniteohjattuun oskillaattoriin erisuuruisen vastuksen kautta, jolloin kynällä koskettaessa virtapiiri sulkeutuu ja syntyy ääni, jota voi lähinnä kuvata adjektiiveilla "suriseva", "raaka" tai "ärsyttävä". Äänenlaadusta huolimatta stylofoneja on myyty noin kolme miljoonaa kappaletta, lähinnä lasten leluiksi. Isossa-Britanniassa stylofonin mainosmiehenä on toiminut erityisesti Rolf Harris.


title: Stylofoni

text: Stylofoni on harvinaisuus kaupallisilla äänitteillä, mutta sellaisiakin löytyy, esimerkiksi David Bowien "Space Oddity" (jossa tosin on vain pari stylofonilla soitettua säveltä). Stylofonin on joskus mainittu olevan "kenties karsein koskaan kehitetty syntetisaattori".


title: Stylofoni

text: Lokakuussa 2007 lelufirma Re:creation toi yhdessä uudelleenperustetun Dubreq Ltd:n kanssa markkinoille uuden version stylofonista. Uudessa stylofonissa on alkuperäismallista puuttunut äänenvoimakkuuden säätö sekä MP3-sisääntulo.


title: Rangers FC

text: Rangers Football Club on vuonna 1872 perustettu jalkapalloseura Skotlannin Glasgow'sta. Rangers pelaa maan korkeimmalla sarjatasolla Skotlannin Valioliigassa.


title: Rangers FC

text: Rangers on Skotlannin menestynein seura. Se on voittanut Skotlannin mestaruuden 54 kertaa, mikä on myös maailmanennätys. Lisäksi Rangers on voittanut Skotlannin cupin 33 kertaa ja Skotlannin liigacupin 27 kertaa. Rangers voitti Cup-voittajien cupin 1972 oltuaan sitä ennen kahdesti loppuottelun hävinneenä osapuolena 1961 ja 1967. Lisäksi Rangers ylsi UEFA-cupin loppuotteluun 2008.


title: Rangers FC

text: Rangers on perinteisesti ollut Glasgow'n protestanttien seura, kun taas paikallisvastustaja Celticin kannattajat ovat pääasiassa katolilaisia. Old Firm -nimellä tunnettujen seurojen välinen kilpailu on usein kiivasta.


title: Rangers FC

text: Vuonna 2012 Rangers teki konkurssin ja sen tilalle perustettu uusi seura pudotettiin 3. divisioonaan. Rangers nousi heti seuraavan kauden päätteeksi Skotlannin ykkösliigaan. Seuraavan kauden 2013–2014 päätteeksi seura nousi jo Skotlannin toiseksi korkeimmalle sarjatasolle mestaruussarjaan. Huhtikuussa 2016 Rangers varmisti varmisti Skotlannin mestaruussarjan voiton ja paluun pääsarjatasolle kaudeksi 2016–2017.


title: Rangers FC

text: Rangersin perustivat vuonna 1872 neljä skottinuorta – veljekset Moses ja Peter McNeil, Peter Campbell ja William McBeath. Varsinaisesti seura syntyi 1872, jolloin pidettiin sen ensimmäinen virallinen vuosikokous.


title: Rangers FC

text: Rangers oli mukana kun Scottish Football League perustettiin 1890. Rangers voitti heti ensimmäisellä kaudella mestaruuden, jonka se jakoi Dumbartonin kanssa, koska joukkueet päätyivät tasapisteisiin ja uusintaottelukin päättyi tasan 2–2. Ensimmäisen cup-mestaruuden Rangers voitti 1894.


title: Rangers FC

text: Vuonna 1899 Rangersista tuli osakeyhtiö, jonka avulla se keräsi rahaa uuden stadionin rakentamiseksi. Uusi Ibrox Stadium otettiin käyttöön saman vuoden lopulla. Yhtiön perustamisen myötä päävalmentajaksi valittiin William Wilton, joka oli seuran sihteerinä. Vuosisadan taitteessa Rangers menestyi voittaen neljä perättäistä mestaruutta 1899–1902.


title: Rangers FC

text: 1900-luvun alkuvuodet olivat enimmäkseen Celticin hallintaa – Rangers voitti vain neljästi vuosina 1903–1919. Seuraavasta kaudesta alkoi Rangersin valtakausi. Wilton kuoli onnettomuudessa heti mestaruuteen päättyneen kauden jälkeen ja uudeksi päävalmentajaksi tuli hänen apulaisenaan toiminut William Struth. Struthin johdolla Rangers voitti toista maailmansotaa edeltäneinä 20 kautena 14 mestaruutta.


title: Rangers FC

text: Sodan jälkeen Rangersin menestys jatkui. Muun muassa kaudella 1948–1949 seura voitti Skotlannin ensimmäisen "triplan" eli liigan, cupin ja liigacupin. Struth jäi sivuun 1954 ja hänen tilalleen tuli Scot Symon, joka uudisti vanhentuneen joukkueen ja voitti kaudellaan kuusi mestaruutta kulminoituen triplaan 1964. Symonin johdolla Rangers eteni myös kahdesti cup-voittajien cupin loppuotteluun. Symon sai potkut syksyllä 1967 ja hänen tilalleen tuli Davie White, joka ei kuitenkaan onnistunut katkaisemaan Celticin menestysputkea.


title: Rangers FC

text: White erotettiin kesällä 1970 ja tilalle nimitettiin Willie Waddell. Tammikuussa 1971 Ibroxin onnettomuudessa 66 Rangers-kannattajaa puristui kuoliaaksi Rangersin ja Celticin välisen ottelun päätyttyä. Vuonna 1972 Rangers voitti cup-voittajien cupin loppuottelussa Dynamo Moskovan 3–2. Ottelun päätyttyä Rangersin kannattajat ryntäsivät kentälle, minkä vuoksi UEFA esti Rangersin pääsyn seuraavan vuoden cupiin.


title: Rangers FC

text: Waddell jätti tehtävänsä heti cup-voiton jälkeen ja hänen seuraajakseen valittiin Jock Wallace, joka 1975 onnistui katkaisemaan Celticin yhdeksän mestaruuden putken. Seuraavana vuonna Rangers voitti triplan kuten myös kahta vuotta myöhemmin. Wallace erosi 1978, mutta palasi takaisin syksyllä 1983. Hänen toinen valmentajakautensa ei kuitenkaan ollut menestyksekäs ja Graeme Souness korvasi hänet keväällä 1986.


title: Rangers FC

text:
Souness uudisti joukkuetta ja palautti Rangersin taas mestariksi yhdeksän vuoden tauon jälkeen 1987. Hän uusi mestaruuden 1989, mistä alkoi Rangersin yhdeksän mestaruuden putki. Souness itse lähti Liverpooliin 1991, mutta menestys jatkui aiemmin hänen apulaisenaan toimineen Walter Smithin komennossa.
Alankomaalainen Dick Advocaat palkattiin Smithin seuraajaksi kesällä 1998. Advocaat käytti paljon rahaa uusiin pelaajiin ja voitti triplan heti ensimmäisellä kaudellaan. Advocaat erosi joulukuussa 2001 ja tilalle tuli Alex McLeish. Hänen johdollaan Rangers voitti muun muassa triplan 2003 ja eteni ensimmäistä kertaa Mestarien liigassa 16 parhaan joukkoon. McLeish jätti seuran kesällä 2006 ja tilalle tuli Paul Le Guen, joka sai potkut jo tammikuussa 2007. Valmentajaksi palannut Walter Smith johdatti Rangersin UEFA-cupin finaaliin 2008 ja toi seuralle kolme perättäistä mestaruutta 2009–2011.


title: Rangers FC

text: Toukokuussa 2011 David Murray myi yhdellä punnalla osuutensa seurasta (85%) liikemies Craig Whyten omistamalle yhtiölle. Kesällä 2011 seuran uudeksi päävalmentajaksi tuli Ally McCoist. Rangersin taloudellinen tila oli ollut pitkään heikko ja helmikuussa 2012 seura ajautui selvitystilaan maksamattomien verorästien takia. Seura tuomittiin menettämään 10 pistettä, jotka pudottivat sen mestaruuskamppailusta. Seuralle etsittiin uusia omistajia kevään aikana, mutta tuloksetta sillä Rangersilla oli velkaa yli 130 miljoonan puntaa. Seura ajautui konkurssiin, jolloin Charles Greenin omistama yhtiö osti sen omaisuuden ja perusti uuden seuran. Uusi Rangers anoi paikkaa Skotlannin valioliigasta, mutta ei saanut sitä. Sen jälkeen seura anoi pääsyä Skotlannin jalkapalloliigaan, jonka jäsenet äänestivät Rangersin alimmalle sarjaportaalle, 3. divisioonaan.


title: Rangers FC

text: Rangers on ensimmäistä otteluaan lukuun ottamatta aina pelannut sinisessä pelipaidassa. Kaudella 1882–1883 paidassa oli valkoisia vaakaraitoja, mutta muuten paita on ollut kokonaan sininen.


title: Rangers FC

text: Rangersilla on käytössään kaksi tunnusta. Rangersin tunnuksena on perustamisesta lähtien ollut tyylitellyt päällekäin olevat kirjaimet "RFC". Vuonna 1959 seuran logoksi otettiin pyöreä logo, jonka sisällä oli leijona. Leijonan alla luki seuran motto "Ready" () ja reunoja kiersi teksti "The Rangers Football Club Ltd", joka myöhemmin lyhennettiin muotoon "Rangers Football Club". Pelipaidoissa Rangers käyttää RFC-tunnusta. Vuosina 1990–1994 sen yläpuolella oli lisäksi seuran nimi ja alla motto. Vuodesta 2003 lähtien logon yläpuolella on ollut viisi tähteä, yksi jokaista 10 mestaruutta kohti.


title: Rangers FC

text: Rangers pelaa kotiottelunsa Ibrox Stadiumilla, jonka katsojakapasiteetti on 50,987. Alkuperäinen Ibrox Park valmistui 1899. Sitä ennen Rangers pelasi usealla eri stadionilla Glasgow'ssa. Vuonna 1971 tapahtuneen 66 henkeä vaatineen Ibroxin onnettomuuden jälkeen stadion rakennettiin lähes kokonaan uudestaan. Ainoastaan pääkatsomo jäi jäljelle vanhasta stadionista. Taylorin raportin turvallisuusmääräysten vuoksi pääkatsomo uudistettiin 1994 ja istumapaikkoja lisättiin 1997, jolloin Ibrox Park nimettiin Ibrox Stadiumiksi.


title: Rangers FC

text: Stadionin yleisöennätys on 118 567 vuodelta 1939.


title: Rangers FC

text: Vuoden 1971 onnettomuuden lisäksi stadionilla sattui myös 25 kuolonuhria vaatinut onnettomuus 1902 Englannin ja Skotlannin välisessä maaottelussa.


title: Rangers FC

text: Edustusjoukkueen ohella Rangersilla oli reservijoukkue, joka pelasi erillisessä reserviliigassa, mutta se lopetettiin 2009. Seuran alle 20-vuotiaiden joukkue pelaa ikäluokkansa valioliigassa.


title: Rangers FC

text: Rangersilla on myös naisten edustusjoukkue ja tyttöjen joukkueita eri ikäluokissa. Edustusjoukkue pelaa naisten valioliigassa.


title: Rangers FC

text: Rangersin perinteinen kilpailija on niin ikään Glasgow'sta kotoisin oleva Celtic. Seuroista käytetään yhteistä nimitystä Old Firm. Rangers ja Celtic ovat Skotlannin menestyneimmät seurat ja niiden välinen kilpailu on kiivasta.


title: Rangers FC

text: Seurojen välinen kilpailu juontaa juurensa myös uskonnosta ja Pohjois-Irlantiin liittyvästä politiikasta. Rangersin kannattajat ovat perinteisesti olleet protestantteja ja Celticin kannattajat puolestaan Skotlannin irlantilaisyhteisön katolilaisia. Vuoteen 1989 saakka Rangers ei suostunut palkkaamaan katolilaisia, mutta sen jälkeen uskonnolliset jännitteet ovat lieventyneet.


title: Rangers FC

text: Vaikka uskonnolliset ja poliittiset jännitteet ovat aiempaa pienemmät, ne eivät ole hävinneet. Otteluissa lauletaan edelleen usein katolilaisten vastaisia lauluja ja IRA:n kannatuslauluja. Old Firm -otteluiden aikaan sairaalakäynnit yhdeksänkertaistuvat ja vuosina 1999–2004 ainakin kahdeksan ihmistä on kuollut.


title: Rangers FC

text: Seuraava joukkue äänestettiin kaikkien aikojen Rangers-joukkueeksi palkintoseremonioissa vuonna 1999:


title: Rangers FC

text: Rangersin Hall of Fameen on valittu seuraavat pelaajat:


title: Rangers FC

text: Luettelo klubipäälliköistä vuodesta 1899.


title: Rangers FC

text: Lyhytaikaisia valmentajia ovat olleet Willie Thornton (2 peliä vuonna 1969), Tommy McLean (4 peliä vuonna 1983), Ian Durrant (1 peli vuonna 2007) ja Graeme Murty (6 peliä vuonna 2017).


title: Fuuga

text: Fuuga (< , 'pako', 'paeta') on perinteisesti kontrapunktia käyttäen sävelletty polyfoninen musiikkikappale tai kappaleen osa, joka koostuu useasta itsenäisestä äänestä. Fuugan aloittaa yhdellä äänellä esitetty teema, jonka jälkeen toinen ääni toistaa teeman ja alkuperäinen ääni säestää kontrapunktisesti. Tämän jälkeen mahdolliset muut äänet tulevat mukaan yksitellen samaan tapaan, enimmillään jopa kymmenen. Myöhemmin teema esiintyy fuugassa eri äänissä eri transpositioissa, jolloin sen ilmenemismuoto voi olla alkuperäisestä poikkeava.


title: Fuuga

text: Musiikinhistorian tunnetuimmat fuugat sävelsi Johann Sebastian Bach. Muun muassa hänen säveltämänsä Das wohltemperierte Klavierin molemmat osat koostuvat 24 preludista ja fuugasta. Bachin Die Kunst der Fuge () on puolestaan hänen polyfonisen työskentelynsä huipentuma, ja se koostuu neljästätoista fuugasta ja neljästä kaanonista, joista kaikki ovat erittäin hienovaraisesti ja monimutkaisesti sävellettyjä ja esittelevät mitä moninaisimpia fuugatyyppejä.